text:
ULTIMO ORA.
BONEIRU.
UPDATE KASO DI TIROTEO.
E VÍKTIMA A FAYESÉ.
PROMÉ KASO DI ASESINATO PA AÑA 2018.
Relashoná ku e kaso di tiroteo ku a tuma lugá algu promé ku 8pm na kaya Kitara den Nikiboko, e hòmber ku a risibí herida di bala a bin fayesé na hòspital.
Notisia Live FM for di su fuente nan a haña konfirmashon ku e hòmber na bida yamá Jesus Jouaquin Josephia alias Pado nasé dia 21 di april 1978 di 40 aña di edat a bin fayesé a konsekuensia di e herida nan di bala ku ela risibí.
Informashon ku nos ta disponé di dje ta indiká ku e víktima tabata tin sigur 2 herida di bala na su kurpa.
Un herida na altura di su heup i tambe na altura di su lomba.
E víktima a pèrde basta sanger tambe.
Dòkter nan a hasi tur posibel pa skapa su bida pero nan no a logra den esei.
E investigashon ta den ful swing i tin sierto vershon ta sirkulá kaba den kaya di kiko lo por a pasa.
FORSA NA E FAMIA NAN DEN E MOMENTU NAN DIFÍSIL AKI KU PÈRDIDA DI NAN SER KERÍ.
FUENTE: AIMED AYUBI.
NOTISIA KU BO POR KONFIA.


c: text/html

text:
500 Kas di hür sosial riba Boneiru
Tres partido ta pone man huntu na benefisio di e bibienda públiko di Boneiru. Sekretario di Estado Raymond Knops di Asuntunan Interno i Relashonnan di Reino (BZK), diputado Elvis Tjin Asjoe di Entidat Públiko Boneiru (OLB) i direktor-gerente Ben Oleana di fundashon di kas Fundashon Cas Boneriano (FCB) riba djaweps 27 di yüni 2019 a firma e kombenio bibienda públiko Boneiru.
E meta di e kombenio aki ta realisashon di un koperashon rondó di e konstrukshon di e 500 kasnan di hür sosial riba Boneiru.
Sekretario di Estado Raymond Knops ta mustra satisfecho: “E firmamentu di e kombenio awe ta un bunita ehèmpel di un koperashon intensivo entre e partidonan konserní manera palabrá den e Akuerdo intergubernamental Boneiru. Hustamente tambe pasobra e ta sali for di e prioridatnan aportá dor di Boneiru mes i ku ta na benefisio di e habitantenan di Boneiru. Pasobra ta pa nan nos ta hasi esaki.”
E kombenio aki ta duna un empuhe na e tareanan riba e tereno di bibienda sosial na Boneiru pa e añanan benidero. Den e kombenio e partidonan konserní ta hasi palabrashonnan fiho tokante e realisashon di e 500 kasnan di hür sosial. Asina FCB ta finansiá e konstrukshon di e 500 kasnan di hür sosial. OLB ta responsabel den esaki pa entre otro e pagamentu di e infrastruktura nesesario pa e proyekto di konstrukshon nobo (kayanan, awa i elektrisidat) i ta hasi e terenonan di èrfpagt disponibel. Reino ta kontribuí ku 2.5 mion euro for di e ‘Regio Envelop’ pa e infrastruktura nesesario. Tambe Reino ta tuma kargo di e supsidio di hürmentu pa FCB for di Entidat Públiko; OLB lo gasta e medionan ku ta bira liber dor di esaki na e infrastruktura nesesario tambe.
E proyekto di konstrukshon nobo
FCB despues di hopi aña di esfuerso intensivo a sòru pa e finansiamentu kompleto di e 500 kasnan di hür, pa un suma di 35 mion dòler. Durante e shete (7) añanan benidero lo konstruí e proyekto den fase. RBC Bank ta finansiá e promé fase di 76 kas na Nieuw Amsterdam pa 4.5 mion dòler i e sobrá 424 kas pa 23 mion dòler ta finansiá pa medio di un konsorsio formá dor di Vidanova Bank, Vidanova Pension Fund, Foundation Pension Fund Curaçao i Pensioenfonds Caribisch Nederland (PCN) di Boneiru. Banda di esei FCB tin un kontribushon propio di kasi 6 mion dòler.
Ku orguyo Ben Oleana, direktor-gerente di FCB ta indiká: “Nos lema “Building Together” ta pará pa konstruí konhuntamente riba bibienda na Boneiru. FCB ta konsiente ku nos no por alkansá nos mishon nos so. Pa e motibu aki nos ta invertí den un bon relashon ku esnan direktamente konserní i ku partnernan di kadena manera OLB, Reino i instansianan sosial pa por ehekutá e tareanan prinsipal di FCB di un bon manera i den un forma komprometé i dirigí riba resultado. Kos ta fihá awor. Nos fundashon ta karga e gastunan di konstrukshon kaminda OLB lo sòru pa e kavelnan di konstrukshon nesesario. Pa loke ta trata e infrastruktura a forma un komishon infrastruktura riba inisiativa di FCB i Directie Ruimte en Ontwikkeling (R&O, Direktorado di Planifikashon i Desaroyo) pa negoshá e gastunan di infrastruktura kaminda lo duna konseho na e Kolegio Ehekutivo di OLB. E medionan pa esaki pa gran parti ta bin direktamente i indirektamente for di Reino (dor di e tumamentu di kargo di e supsidio di hürmentu). Tantu pa e hürdónan di FCB komo e hürdónan riba e merkado privá esaki lo sòru pa mas balansa den e relashon di preis i kalidat. Huntu nos ta pará fuerte i e proyekto kompleto ta un realidat.”
Konstrukshon di kas sosial parti di Akuerdo intergubernamental Boneiru
Den e Akuerdo intergubernamental Boneiru (novèmber 2018) a palabrá ku Reino, OLB i e fundashon di kas boneriano FCB lo hasi palabrashonnan mas detayá tokante e finansiamentu total di e proyekto 500 kas di hür sosial riba Boneiru. Tambe e introdukshon di e lei- i regulashon merkado di kas di hür nobo por fin ta bira realidat. E kombenio bibienda públiko Boneiru ta duna kontenido na e palabrashonnan aki den e Akuerdo intergubernamental. E mènedjer di programa di e Akuerdo intergubernamental, Danny Royer, tambe tabata invitá dor di e BC di Boneiru pa ta presente na e firmamentu na Sint Eustatius. Ku e firmamentu di e kombenio a hasi un paso visibel importante den e ehekushon di e Akuerdo intergubernamental.
“Awe ta marka un dia spesial i bunita pa Boneiru. Ta yuda 500 famia den añanan benidero na kasnan di hür pagabel, loke lo kondusí pa nan tur na sirkunstansianan di bida konsiderablemente mas mihó. Hopi di e famianan aki ta anhelá esaki añanan kaba. E kombenio ku nos a firma awe ta demostrá kua asuntunan signifikante nos por regla pa e komunidat boneriano dor di traha huntu den un bon forma. Tres partido kada un for di su propio responsabilidat a kontribuí na esaki. E Kolegio Ehekutivo ta hopi agradesido na Reino den persona di Sekretario di Estado Knops pa e disposishon pa atendé e dosié aki konhuntamente i pa kofinansiá e finansiamentu nesesario. Komo Entidat Públiko Boneiru nos no por a karga e gastunan di esei nos so. Tambe nos ta hopi impreshoná dor di e ròl ku FCB a hunga. Direktor Ben Oleana i su tim ta meresé un gran kòmplimènt pa nan perseveransia i resultado lográ. Nos ta spera ku e koperashon aki ta un ehèmpel pa kon Reino i Entidat Públiko Boneiru por konhuntamente realisá otro proyektonan urgente di e Akuerdo intergubernamental tambe”, segun un diputado orguyoso di Boneiru, Elvis Tjin Asjoe.

robotstxt: allowed

filter: keep


text:
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando
Cu e angelnan di nos bon Dios carga Mitch Henriquez riba nan halanan y companje riba su biahe den Reino Celestial.
Cu husticia prevalece.
Y cu Mitch su nomber keda recorda nos cu cada accion di amor cu nos hasi cada dia
ta planta un simia chikito den mundo
pa logra un mundo cu mas pas y harmonia, comprenshon y tolerancia.
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando
Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Mi no conoce sr. Mitch Henriquez personalmente. Te cu awe nunca mi a tende di dje. Pero mi ta sinti mi tristo, rabia, indigna con sr. Mitch Henriquez a jega na su fin durante su vakantie na Hulanda. Si ami cu no conoce sr. Mitch Henriquez ta sinti asina, mi por imagina mi mes con su famia y amigonan lo ta sinti na e momentonan aki. Mi a wak cada video y a wak y wak nan di nobo pa mi por forma mi opinion. Y cu hopi tristesa mi ta puntra mi mes si nos ta bayendo den un mundo unda violencia lo bira mas y mas e metodo pa soluciona diferencianan di opinion. E ta pone mi pensa con hopi mas nos mester propaganda tolerancia, comunicacion y prevencion den nos media y instancianan concerni. E ta pone mi pensa dicon un cuerpo di polis supuestamente profesional na Hulanda ta keda draai minutnan rond di un detenido y te hasta ora un di nan ta bisa cu no tin hopi bida mas den e detenido, nan ta hincé den un auto di polis y no ta jama un ambulance cu ta miho equipa pa por a scapa su bida ainda. Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Cu sr. Mitch Henriquez haja pas eterno y su famia e forsa pa un dia surpasa nan dolor.


text:
E filosofonan antiguo y e practicanan medicinal di Asia y India, a reafirma pa hopi tempo caba cu retencion di sperma ta conduci na un miho salud y un bida mas largo. Sperma, cu den escencia ta un forsa di bida vital di un homber, mester keda reteni den e curpa pa mantene e salud di un homber. Eyaculacion ta reduci e forsa di bida cu ta disponibel pa un homber, cual ta evidente for di e caida inmediato den energia y un naturalesa general deprimi, cu por observa despues di eyaculacion.
Energia sexual crea durante excitacion tambe mester wordo transmuta pa tuma bentaha completo di e retencion di sperma. Transmutacion ta permiti e energia sexual pa wordo uza na beneficio di e homber y no ser libra den un forma pa hacie daño. Kico ta e beneficionan di retencion di sperma? Lesa di e interesante topico aki den e columna mensual di e sexinista, Dina Alexander, den edicion di september di FOCUS Digital Magazine, cu ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.


text:
“E investigacion ta andando ainda y esey ta un di e causanan pakico detencion di mi cliente a wordo prolonga”, asina abogado mr. Benvinda da Sousa a comenta para dilanti edificio di Corte. E abogado ta representa dentista Abdal Kawaiah, kende ta encarcela desde siman pasa, acusa di ta brinda cuido medico di forma ilegal.
“E ta mucho curu ainda. E investigacion no tin mucho dia, kiermen nos no a haya mucho informacion ainda, pero mi cliente ta mantene cu e ta inocente di locual ta sospech’e”, asina e abogado a vocifera. E ta insisti cu su cliente tin su diplomanan, el a studia varios caminda, na Canada, na Merca y na Francia. Es mas, e abogado a sigura cu e dentista aki ta reconoci mundialmente den su ramo. Pio ainda, e ta hasta un miembro activo di e asociacion internacional di ortodontista, e organisacion di Merca y e organisacion di Canada. Riba dje, e ta un orador invita regularmente pa duna lectura, pa siña y duna les na otro ortodontistanan, specialmente den e tecnica moderno cu el a desaroya di sleep apnea.
Riba nos pregunta relaciona cu e tuchtzaak cu tabatin contra dje na Canada, cu si aki na Aruba nan a “overlook” esey ora cu DVG a dun’e licencia pa traha como dentista. E abogado a contesta cu e ta duda cu nan no a tene esey na cuenta pasobra berdad tabatin un caso contra dje na Canada pero hopi aña pasa y un siman despues e por a cuminsa traha bek.
Di otro banda, Abdal Kawaiah tin nuebe aña caba trahando na Aruba y e ta cuestiona con despues di tanto tempo, cu awor numa diripiente ta ripara cu algo no ta cuadra cu su credencialnan. Es mas, e abogado a subraya locual su cliente a bis’e, cu ta AZV mes a pidi Abdal Kawaiah pa bin traha na Aruba nuebe aña pasa. “Kiermen tin cosnan straño y awor cu tin investigacion andando, lo mester bay sali na cla”, segun mr. Benvinda da Sousa.
Locual por a scucha e ultimo siman aki, specialmente di otro dentista, cu ta acusa DVG y AZV di ta practica faboritismo den e ramo di dentista. Riba esaki e abogado a sigura cu e no ta na altura di ningun sorto di faboritismo pa cu e licencia pa Abdal Kawaiah. Locual e sa si ta cu a nenga e licencia (Ministerieele Beschikking) na su cliente pa loke ta e AruBIG. “Mi no sa, mi no por bisa bo pero atrobe, dia cu el a bin traha na Aruba, e tempo ey e no tabata mi cliente, pues mi no por bisa bo cu si tabatin faboritismo of no”, segun abogado Benvinda da Sousa.
Pa loke ta e pashentnan mes cu a keda atras, hopi ta sinti cu nan a keda den un incertidumbre y no sa kico lo pasa cu nan, si lo haya nan placa bek cu nan a paga pa tratamento na e clinica. Riba esaki su abogado defensor a contesta cu “Dokter Kawaiah no kier a stop di atende su pashentnan, el a wordo forsa pa stop di atende su pashentnan. E ta un persona cu semper a traha hopi cuidadoso, cu hopi dedicacion y responsabilidad pa su pashentnan. E pashentnan cu e tin, e kier a caba di haci algun tratamento pa nan por keda cla, pero e no a wordo permiti. Y mi sa, pasobra mi cliente a declara cu e ta hopi preocupa pa e tratamentonan cu e tabata andando y cu el a pidi DVG pa dun’e u siman mas pa termina e tratamentonan y nan a neng’e. El a pidi DVG pa dun’e sikiera tres dia mas pa e finalisa e tratamentonan di mas urgente y nan a neng’e tambe. Ora el a puntra nan kico lo pasa cu su pashentnan, nan a contest’e cu esey no ta bo problema”, segun e abogado a relata dilanti edificio di Corte.
Pa loke ta e rumornan cu Abdal Kawaiah tabata preparando pa bandona Aruba, e abogado a contradeci cu esey ta un impresion eroneo. El a splica cu su cliente a biaha y nan a bis’e cu e mester regresa pa atende cu su pashentnan. Pues cu e no tabata scondiendo pa ningun hende.
Finalmente abogado da Sousa a bisa cu pa awor no por haci mucho den e prome dies dianan, pasobra ta prerogativa di fiscal si un sospechoso ta keda cera of no. Ta te ora kier pidi prolongacion despues di dies dia, lo por bringa e caso dilanti un hues. Locual el a bisa si ta cu e no ta sigur cu ora e dentista sali, cu si e lo kier sigui traha na Aruba. E trato cu e ta hayando, e forma con a deten’e y encarcel’e, no ta laga espacio pa tin gana pa sigui traha na un isla unda no ta aprecia bo.


text:
ORANJESTAD – Oficina di turismo a informa diabierna atardi cu Aruba ta elimina seguro obligatorio de Covid-19 pa bishitantenan. Nan a recorda cu na juli 2020, Aruba a habri su frontera bek pa bishitantenan di Estados Unidos y a inicia cu e Aruba Visitors Insurance. Esaki tawata un innovacion den medio di pandemia, cu a wordo sigui despues pa otro destinonan. E seguro aki tawata obligatorio pa tur bishitante y di e forma aki a sigura cu tur caso di turista cu a test positivo durante nan estadia por a conta entre otro riba cobertura di acomodacion pa isola, transporte, test di covid y gastonan di dokter, hospital y ICU.
Pa algun luna caba tawata den contacto cu companianan di seguro, indicando cu lo mantene e seguro aki mientras CDC tin e rekisito di test obligatorio prome cu drenta Estados Unidos. Recientemente CDC a anuncia cu a elimina e requisito di test y na e momento ey A.T.A. a presenta un peticion den plataforma di Crisis Nacional pa elimina e seguro obligatorio di $15 pa cada turista.
Entrante dia 8 di juli 2022 e seguro obligatorio ta keda elimina. Tur persona cu a cumpra nan seguro prome cu dia 8 di juli lo keda sigura te cu nan fecha di partida. Mester menciona cu e seguro aki ta “non-refundable” pa esnan cu a cumpre caba pa un yegada prome cu 8 di juli.
Na inicio di e pandemia di Covid-19, seguronan di biahe tradicional no tawata cubri Covid-19. Entretando esaki a cambia y A.T.A. ta keda conseha tur bishitante pa bin Aruba cu seguro di biahe y pa esaki ta un seguro cu ta cubri Covid tambe.
Importante pa menciona ta cu e online ed card si ta keda algo obligatorio prome cu haci un bishita pa Aruba.
E eliminacion di e seguro obligatorio aki sigur ta otro indicacion di recuperacion pa nos industria y nos isla cu a ricibi 1.3 millon bishitante (stayover) entre juli 2020 y fin di mei 2022.


text:
WILLEMSTAD — Djasabra awor, 16 di yanüari lo tin un sorteo na Antigua pa sa ken lo ta kontrinkante di nos selekshon nashonal den e komienso di eliminator pa e Caribbean Cup ku lo tuma lugá na fin di mart di e aña aki.
E weganan aki lo ta estilo ‘uit- en thuiswedstrijden’ i e final lo ta den e promé mitar di 2017 pa sa ken ta klasifiká pa e Gold Cup ku ta tuma lugá na yüli 2017 na Merka.
Presidente di FFK i alabes miembro di direktiva di Caribbean Football Union (CFU), Sr. Rignaal ‘Jean’ Francisca huntu ku miembro di direktiva di FFK Sr. Hubert Isenia lo representá Kòrsou na e sorteo aki i tambe lo tuma parti na un reunion general èkstra ordinario organisá pa CFU.


text:
Partido MAN a tuma nota ku tin diferente reunion a tuma luga entre Gobiernu, RdK / CRU, Team Negoshado, kontratistatanan i tambe sektor komersial relashona ku nos refineria. Ademas MAN a tuma nota di diferente komunikado ku RDK a emiti ku informashon na eks-empleado(nan) di refineria entorno pago(nan) pendiente etc.
MAN no tin nada kontra di tur reunion nan ku ta wordu tene ku diferente stakeholders.
Sinembargo, MAN kier pone bon kla ku ta insolito ku tin diferente reunion ta tuma luga mientras ku Frakshon di MAN a dirigi karta dia 1 di aprel 2022 ku petishon pa un reunion di Komishon Sentral pa Parlamentu por hana informashon riba desaroyonan enkuanto refineria Isla i tambe otro karta fecha 9 di yüni 2022 via Presidente di Parlamentu ku preguntanan entorno desaroyo di nos refineria na Prome Minister señor Pisas sin risibi ningun reakshon di Gobiernu. Esaki MAN ta konsidera un falta total di respet pa Pueblo.
MAN ta kere firme ku Pueblo tin derecho di tende via di e organo di mas haltu, esta Parlamentu kon henter e proseso relashoná ku nos refineria ta kana i te ku awor Gabinete Pisas II no a kumpli. Es mas Parlamentu foi dia 22 di ougùstùs 2013 a tuma un moshon “wall to wall” kaminda Gobiernu di Korsou ta mantene Parlamentu di Korsou riba un base regular (p.e. kada 3 luna) informá riba progreso di deliberashonnan/avansenan relashoná ku operashon di nos refineria. Lamentablemente Gabinete Pisas II no ta kumpliendo ku Parlamentu.
MAN ta bolbe enfatisa ku re-apertura di nos refineria ta di sumo importansia pa desaroyo sosial-ekonomiko di nos Pais i p’esei ta importante pa Pueblo keda bon informa. Klaro ku MAN ta para tambe pa un operashon limpi di nos refineria kaminda ta tene debido kuenta ku nos medioambiente i salu di nos Pueblo. P’esei MAN ta respetá tambe sin mas e veredikto di Wes di dia 19 di yüli 2022 kaminda normanan di SO2 mester ta igual na normanan di WHO.
MAN ta urgi Gabinete Pisas II pa informa Pueblo di forma transparente ya ku Pueblo tin derecho di sa:
- Kual ta e status di negosashon ku Curacao Petroleum Refinery (CPR)? Kon lew e negosashonnan ta? Tin fecha premira pa firma e “Heads of Agreement”(HoA)?
- Kon ta para ku “proof of funds” i “proof of products” di CPR? Esaki nan ta garantisa prome ku firma e HoA?
- Kon ta para ku e lei di medioambiente? Ki dia esaki ta yega Parlamentu pa wordu trata? Por firma HoA of otro kontrakt sin ku e lei di medioambiente drenta na vigor?
- Kon ta para ku operashon di Bullenbaai? Ta bai firma un kontrakt pa operashon di Bullenbaai ku CPR separa foi un kontrakt di operashon di tantu Bullenbaai i Emmastad den un pakete? Kiko ta e motivashon pa hasi esaki?
- Kiko ta kontenido di e kontrakt ku kier firma pa operashon di Bullenbaai? Kiko ta e benefisionan? Kuantu kupo di trabou esaki ta genera?
- Dikon a skohe pa firma un kontrakt pa operashon di Bullenbaai separa for di un kontrakt integral Bullenbaai i Emmastad?
- Kiko ta pasa ku e kontrakt di Bullenbaai si akaso no yega na akuerdo pa operashon di Emmastad i Bullenbaai den un (1) solo pakete?
- Kuantu miembro tin aktualmente den Hunta di Komisario di RdK? Hunta di Komisario, Bestuur di RdK i Gobiernu/AVA awor si ta riba mesun liña pa lokual ta trata eskoho di e “preferred bidder”?
- E akontensimentu nan ku tabata tin den Hunta di Komisario di RdK a afekta e negosashonnan pa yega na un partner nobo?
- Kon ta para ku enbolbimentu di sindikatonan di empleadonan di refineria i tambe kontratistanan? Ta tene debido kuenta ku derechonan di tur trahado di sindikatonan durante negosashonnan?


text:
'To Love Somebody' di Nando Chirino
Nando Chirino ta bèk den 'spot light' ku un piesa nobo titula 'To Love Somebody' den e ritmo tan popular kual ta kompa. 'To Love Somebody' Den e ultimo dos añanan, pa motibu ku no tabata tin hopi presentashon ku e banda 'La Fiesta,' Nando a enfoká mas pa presentá komo solista. Asina Nando ta bèk den 'spot light' lansando un videoclip di su piesa nobo 'To Love Somebody,' un interpretashon di e agrupashon The Beegees, presentá na un forma diferente den estilo di kompa. Pidi pa 'To Love Somebody' na tur radio popular of kanal di televishon riba bo isla i chèk e video clip riba Nando Chirino su kanal di YouTube.


text:
WILLEMSTAD — E selekshon nashonal di Korsou ya a pisa suelanan di Barbados i ta kla pa enfrentá Barbados den e promé buèlta di e weganan pa eliminatorio pa Caribbean Cup 2016. E promé partido lo tuma lugá na Barbados 8’or pm di awe, 23 di mart den stadion Usain Bolt Sport Complex miéntras e segundo partido lo tuma lugá aki na Kòrsou dia 26 di mart próksimo, 6:30pm den Stadion Ergilio Hato (SDK).
Nos selekshon nashonal ta konta ku 5 hungadó nobo ku a bin pa reforsá nos selekshon. Aki ta sigui un biografia chikí di algun di e hungadónan aki.
Ken ta Rangelo Janga?
Rangelo a nase 16 di aprel 1992 na Hulanda (Rotterdam). E hóben atakante di 23 aña a militá den diferente ekipo hubenil den e region ku ela nase. Den e ekipo di promé divishon, Excelsior Maasluis tambe ela militá. Den e kampionato di aña 2008/2009 ela keda skohé komo e mihó hungadó di e divishon di honor den e kategoria ‘B-Junioren’. El a anotá un total di 14 gol den e temporada ei. For di e temporada 2009/2010 e ta militá den Willem 2. Dia 23 di dezèmber 2011 nan a hür e ku su eks ekipo hubenil, SVB Excelsior i despues di e periodo aki ela pasa definitivamente pa e ekipo ei. Na aña 2014 ela sali for di e ekipo aki i a bai forma parti di e ekipo di Cyprus, Omonia Aradippou.
Na aña 2009 Reangelo a partispá na e ‘Europese Kampioenschap’ na Alemania ku e selekshon di Hulanda kategoria U-17 i alkansá yega e final.
For di ougùstùs 2015 Rangelo ta militá den e ekipo amateur di DC Dordrecht en espera ku e por haña un kontrakt.
Awor Rangelo tambe ta forma parti di nos selekshon i ta kla pa enfrentá Barbados mañan.
Ken ta Everon Pisas?
Everon ta un mediokampista yu di Kòrsou, nasé riba 13 di òktober na aña 1994. Ela kuminsá ku su karera futbolístiko militando den diferente ekipo hubenil manera ZVV Pelikaan i FC Dordrecht kategoria U-19 i U-21. Despues, na aña 2013 ela kontinuá ku e ekipo di FC Dordrecht di kual ela keda 3 aña hungando pa e ekipo aki.
Dia 26 di yanüari di e aña aki ela pasa pa e ekipo ACS Poli Timisoara. Un ekipo di Romania ku ta partisipá den e kampionato di Romania Liga 1. Everon tambe ta kla pa saka kara di Kòrsou durante ambos partido di e promé buèlta di Caribbean Cup.
Ken ta Doriano Kortstam?
Doriano ta un defense di e ekipo Roda JC Kerkrade, nasé dia 7 di yüli 1994 na Hulanda (Rotterdam). Doriano kual ta un defense sentral, a militá den diferente ekipo manera Spartan, SVV Veendam, FC Boshuizen, Nike Academy i Slavoij Trebisov, e ultimo aki di Slovakia.
For fo promé di yüli 2015 e ta militá den e ekipo FC Roda JC Kerkrade.
Doriano tambe ta kla pa enfrentá e reto nobo aki i representá Kòrsou durante e 2 partidonan aki.
Karchinan ya ta na benta i e preisnan pa e diferente sekshonnan ta lo siguiente:
* VIP ta kosta Fl. 250,- (inkluso konsumo);
* Bou di tribuna kubrí ta Fl. 50,-
* Bou di tribuna kubrí parti Festival Center ta Fl. 35,-
* Tribuna no kubrí ta Fl. 25,-
* Den e sekshon di tribuna no kubrí mucha te ku 12 aña i 60+ ta paga Fl. 12.50
E karchinan ta optenibel na FFK bou di ora di ofisina, na Pòmp di gasolin Sta. Maria, Botika Mampuritu, Beep Beep, na 4th of July snèk na Barber i tur filial di C-Post N.V.
Pa abo ku ainda no tin bo flanèl i/òf shal di nos selekshon, pasa buska di bo na FFK bou di ora di ofisina na balor di fl.35,-. Ainda nos tin algun den stòk pa asina tur fanátiko por tin nan flanèl pa bin apoyá nos selekshon komo e number 12!
Nos ta topa 26 di mart, 6:30 PM den Stadion Ergilio Hato i kòrda sintonisá bo medio di komunikashon preferí pa sigui e transmishon di nos promé partido kontra Barbados mañan 8or di anochi!


text:
Bo tin algun pregunta? Klek riba e siguiente link.Tuma kontakto >
Publiká riba 7 September 2020
FIU Curaçao ta trahando di un forma diligente riba e proseso pa implementá su portal nobo pa mèldu: goAML.
Kuminsando promé di yanüari 2021, e portal nobo aki lo remplasá kompletamente e portal aktual pa mèldu di FIU Curaçao: Corsys. Aktualmente, FIU Curaçao ta tèst e sistema nobo ku un grupo selektá di organisashon ku ta mèldu. E sistema di goAML, ku a desaroyá spesialmente pa FIUnan dor di “United Nations Office on Drugs and Crime (UNODC) i ku ta usa pa hopi FIU rònt mundu, no solamente ta un portal pa mèldu pero tambe lo sirbi komo un medio nobo di análisis pa FIU Curaçao i tambe komo un plataforma di komunikashon entre FIU Curaçao ku entidatnan ku ta mèldu, nan supervisornan di AML/CFT i otronan envolví.
Den próksimo lunanan, FIU Curaçao regularmente lo duna aktualisashon (“update”) riba su wèpsait, via di medionan di komunikashon i via e-mail, pa informá esnan ku ta mèldu, nan supervisornan di AML/CFT i otronan envolví, tokante e proseso di implementashon di e portal nobo i su konsekuensia pa e entidatnan ku ta mèldu. FIU Curaçao lo prepará algun seshon di informashon / oportunidat pa treining di kapasitashon pa tur sektor i lo duna guia na su debido momentu kon tur esnan ku ta mèldu lo mester (bolbe) registrá den e portal nobo durante e último trimèster di 2020, pa asina por fasilitá un transishon sin problema promé di yanüari 2021.
Tur entidat ku ta mèldu mester (bolbe) registrá, den e portal nobo: goAML pa mèldu, den e último trimèster di 2020, pa tin e posibilidat pa mèldu transakshon no usual kuminsando promé di yanüari 2021.
For di dia 31 di desèmber 2020, niun nabegador di internèt (“internèt browser”) lo sostené Adobe Flash. E reproduktor aki (Adobe Flash) ta rekerí pa por hasi uso di Corsys, e portal aktual pa mèldu. Konsekuentemente, despues di e fecha ei, e portal aktual pa mèldu lo no ta aksesibel mas pa entidatnan ku ta mèldu. Mèldumentu di transakshon no usual, for di promé di yanüari 2021, lo mester hasi na forma elektróniko via e portal nobo goAML. Ademas, e entidatnan ku ta mèldu lo no tin akseso mas na nan reportahe di transakshon no usual, ku nan a mèldu via Corsys, despues di e fecha ei.
Tuma nota: FIU Curaçao aktualmente ta risibiendo hopi petishon pa yudansa di parti di entidatnan ku ta mèldu ku ya kaba a kuminsá haña problema pa haña akseso na Corsys, ora nan ta usando Google Chrome komo nabegador di internèt (“internèt browser”). Ta rekomendá e entidatnan aki pa kambia di nabegador pa por trata di resolvé e problema di e forma ei, promé ku dirigí un petishon di yudansa na FIU Curaçao. Por huza por ehèempel ‘Internet Explorer’ òf ‘Mozilla Firefox’.
FIU Curaçao a introdusí un e-mail speshal pa por risibí pregunta spesífiko i petishon di informashon di parti di entidatnan ku ta mèldu tokante e proyekto di goAML: goaml@fiucuracao.cw.
Pa pregunta general por fabor konsultá e informashon ku tin riba nos wèpsait (www.fiucuracao.cw, bou di e tab REPORT) òf tuma kontakto via analysis@fiucuracao.cw, òf via telefòn: 4626588.


text:
Fundacion Famia Planea ta uni su mes na e vision di Dia Mundial di Anticonceptivo 2011: “Un mundo caminda tur embaraso mester ta desea”September 30, 2011
Fundacion Famia Planea cu celebracion di 41 añaNovember 24, 2011
Fundacion Famia Planea hunto cu FADA y Wit Gele Kruis ta forma e team di “I ♥ My Body 2012”.
Diahuebs 17 di November 2011 e team di “ I ♥ My Body 2012” a lansa e jingle y logo nobo pa e temporada di carnaval. Esaki a tuma lugar den Renaissance Conference Center. Na e ocasion aki Minister Hooyboer y Minister Visser tabata presente y oficialmente a presenta e logo y e jingle nobo di ”I ♥ My Body” .
Diferente otro instancianan cu tambe a uni na e campaňa aki tabata presente. E programa di e anochi aki tabata varia unda e team di charla a presenta nan mes na tur presente y asina splika encorto kiko tur un charla di “I ♥ My Body” ta bai ensera. Tambe tabata tin un sketch cu a wordo presenta den combinacion cu e cantica “Paden” canta pa Jonathan Thiel y Ron Martis. E anochi tabata uno hopi exitoso.
[nggallery id=3]


text:
NOS SELEKSHON NASHONAL MASKULINO U-14 LO PARTISIPÁ NA CFU BOYS’ UNDER 14 CHALLENGE SERIES 2022 KU LO TUMA LUGÁ DI 14 PA 21 DI OUGÙSTÙS 2022 NA REPÚBLIKA DOMINIKANA!
Manera ta kustumber, kada dos aña CFU ta organisá su Under 14 Challenge series. Un aña ta pa e mucha hòmbernan i e aña siguiente ta pa e mucha muhénan. E aña aki a toka e turno pa e mucha hòmbernan i ku sumo plaser FFK ta informá ku Kòrsou su tim maskulino kategoria U-14 a wòrdu invitá pa partisipá na CFU Boys’ Under 14 Challenge Series 2022 na Repúblika Dominikana.
Nos a aseptá e invitashon i nos hungadónan ta den ful preparashon pa nan kompromisonan aya na Repúblika Dominikana. Ya nos selekshon tin un temporada largu ta entrená i a partisipá na algun torneo p’asina ta mihó prepará pa saka kara di Kòrsou.
Nos selekshon lo enfrentá: Repúblika Dominikana, Puerto Rico i Boneiru den e promé buèlta.
Skema di nos partidonan:
Despues di e promé buèlta lo sigui pa e kuart final, semi final i final. Dia 18 di ougùstùs 2022 e partidonan di kuart final lo tuma lugá, 19 di ougùstùs 2022 ta weganan di semi final i e gran final lo ta 21 di ougùstùs 2022.
Nos selekshon ta konsistí di 20 hungadó i un staf di 5 persona.
Keda pendiente pa mas informashon di nos selekshon U-14 den e próksimo dianan…
8 ougùstùs 2022


text:
Pakico e conseho di Raad van State tocante e KB ta importante... y pakico no.
Ultimo dianan por a lesa basta articulo y comentario tocante e conseho di Raad van State di 17 september 2015. E conseho a bin despues cu Tweede Kamer (Parlamento Hulandes) a puntra pa esaki (8 april 2015). Parlamentonan di Aruba, Corsou y Sint Maarten tambe a expresa e deseo di un conseho di Raad van State y a contribui na e preguntanan haci na Raad van State. Den e conseho, e departamento di conseho di Raad van State a duna splicacion tocante dunamento di aanwijzing (KB) door di Gobierno di Reino (Hulanda) na gobernadornan di Aruba, Corsou y Sint Maarten.
Mientras cu Raad van State no a wordo puntra directamente si e KB cu Aruba a haya na 2014 tawata legitimo, por conclui for di e splicacion di Raad van State cu e contenido cu e KB a haya, y e proceso cu Hulanda a sigui den duna e KB, no ta corecto. Pone Gobernador "wanta" cu firmamento di presupuesto por medio di un KB no ta corecto. Loke si por, ta cu enbes di "wanta" cu e firmamento, anula (vernietig) e presupuesto por completo via un KB. Durante e proceso di vernietiging por "wanta" (schors) firmamento, pero cu intencion di vernietiging. Ley ta obliga Gobierno di Reino pa laga Raad van State duna su conseho durante e procesonan aki. Cu e KB di aña pasa, Gobierno di Reino a usa e medida di KB eroneamente, y no a pidi Raad van State pa conseho.
Un otro opcion enbes di un aanwijzing tawata un Algemene Maatregel van Rijksbestuur (AMvRB), cu ta un medida mas pisa cu un aanwijzing. Un AMvRB tambe tin su proceso y rekisitonan prome cu e por wordo duna y ehecuta.
Conseho, no veredicto
Mester nota cu e conseho di Raad van State no ta un veredicto cu ta dicta cu consecuencia huridico obligatorio. Raad van State ta e organo di conseho mas halto den Reino Hulandes, y tin un departamento di conseho (Afdeling advisering) y un departamento cu ta duna veredicto (Afdeling bestuursrechtspraak). Den e caso aki ta trata di un conseho di Afdeling advisering. Raad van State (Afdeling bestuursrechtspraak) no tin e autoridad pa duna veredicto riba e conflicto di e KB.
Por a nota varios reaccion di politico, medio di comunicacion y otro ciudadano, bisando entre otro cu prome minister Mike Eman a haya rason, of cu no ta importante si e KB tawata legal of no.
Pakico e conseho di Raad van State ta importante
Pa esnan cu ta balora nos autonomia, sin duda e conseho di Raad van State ta relevante. Segun Raad van State, Hulanda a faya den e manera cu a trata cu presupuesto 2014. Aunke e conseho no tin consecuencia obligatorio, e ta un "aviso" pa Gobienro Hulandes pa no ripiti e fayo aki. Aruba, y tambe e otro islanan den Reino Hulandes, no tin un posicion igual cu Hulanda dentro di Reino Hulandes. Ta importante pa e islanan vigila y defende e autonomia cu nan tin, y no permiti Hulanda "trapa" riba e derechonan regla den Statuut di Reino y Constitucionnan di Aruba, Corsou y Sint Maarten. Especialmente mientras cu no tin un geschillenregeling pa e conflictonan aki riba nivel di Reino, no mester ignora ora Raad van State duna un conseho al caso.
Pakico e conseho no ta importante
Na mesun momento e conseho su importancia no ta bay mas leu cu afecta e proceso y enfatisa e reglanan cu mester tene na cuenta ora di duna un aanwijzing. Cu Gobierno Hulandes a faya cu e contenido y proceso di e KB, no kiermen cu no tawata tin base pa Hulanda duna un KB. E conseho no kiermen cu diripiente Aruba su situacion financiero na 2014 tawata bon.
E conseho tampoco ta cambia cu nos a perde parti di nos autonomia financiero cu e ley di CAft. E decision ey no a bin por medio di un KB, ni un AMvRB. Gabinete Mike Eman mes a negocia cu Hulanda y firma protocolnan, y despues Parlamento di Aruba den e reunion di 27 augustus 2015 mes a aproba esaki cu 13 voto pro (AVP) y 8 contra (MEP, PDR).
Prome Minister Mike Eman a haya rason cu su welga di hamber?
Sr. Mike Eman a bay den welga di hamber ora Gobernador no a firma presuesto 2014, y a bisa cu e ta dispuesto pa muri pa defende autonomia di Aruba y no lo entrega ni un centimeter di autonomia. Sr. Eman tambe a expresa cu loke Hulanda ta haciendo no ta corecto. Pa loke ta trata e pregunta si Hulanda a sigui e proceso corecto, por conclui cu Raad van State ta duna sr. Mike Eman rason. Pa loke ta trata e pregunta si Aruba su situacion financiero tawata un motibo valido pa un KB (cu ta cumpli cu ley), no por conclui cu Raad van State ta duna sr. Mike Eman rason. E conseho di Raad van State no ta bay den detayes specifico di e sucedidonan di presuesto 2014. Pa loke ta trata nos autonomia; esey a wordo afecta cu e protocol cu ministernan Mike Eman y Angel Bermudez a firma cu Hulanda (2 mei 2015), hunto cu e aprobacion di e ley di CAft den Parlamento di Aruba. E conseho di Raad van State no ta trata e ley di CAft, ni e protocol di 2 mei 2015.
E aspectonan diferente aki por splica e reaccionnan diferente tocante e conseho di Raad van State. Di un banda mester wak e balor y importancia di e conseho, y di otro banda no mester duna e conseho mas balor y importancia cu e tin.
Expresionnan haci den e articulo aki no necesariamente ta refleha opinion di ArenaPoliti.co


text:
Dialuna e prome ganador di e campaña di Back to School di Aruparking, Ivo Andre Dongen a busca su check.
Aruparking conhuntamente cu riba 40 tienda den centro di ciudad a uni forza y a bin cu un campaña special pa promove shopping den nos Caya Principal. Asina for di cuminsamento di juli tur e tiendanan participante ta ofrece esnan cu cumpra 35 Florin den nan tienda 1 Florin bek, si cumpra mas di 50 Florin ta haya 2 Florin bek y compras riba 100 Florin e cliente por pasa na oficina di Aruparking den Wilhelminastraat y busca un smartcard cu 10 Florin regalo riba dje. Ademas ta participa tambe pa fin di luna por gana nan compras bek te na un maximo di 350 Florin.
Ivo Dongen tabata e ganador di e sorteo di juli unda cu el a haya su compras realiza na Angelo Fashion bek.
E campaña ta continua te cu september, dus ainda tin chens pa participa y gana mientras cu ta sostene nos comercio local y nos Caya Grandi.
Bin shop den centro di ciudad trankilamente hayando lugar di parkeo facilmente, cu un variedad grandi di articulonan pa tur gusto y cu e oportunidad pa gana cumprando na un di e tiendanan aki:
Collins; Dolce Gabana; Shoeballoo; Paleis Oriental; Lian Gift Shop; Boolchands; Friends of God; Angelo Fashion; Jeans Alley; Diesel; La Martina; Shoeballoo Sports; Sams; Pandora; Sun Specs; Mango; The Sting; Wulfsen & Wulfsen; Radio Shack; Star Fashion; Sport Caribe; Cilo; Latin Fashion; Seasons; Artistic; La Moderna; Sagar 2; Supershopping; Giordano; Win Me; Classic; Totto; Big Bazaar; Donna; Basinger; Pizza Hut; The Athlete’s Foot; Athlete Sport; Nike Store; Puma Store; A1 World Electronics; Little Kingdom y Little Ones.
Masha pabien Ivo Dongen y danki pa sostene Aruparking y nos centro di ciudad.


text:
Oranjestad – Departamento di Cultura Aruba ta anuncia cu “Fiesta den Caya” ta inicia awe diaranson 4 di februari for di 6’or di atardi te cu 9’or di anochi den nos Caya Grandi di Oranjestad.
Esaki ta un ambiente cultural cu a inicia desde luna di november di aña pasa riba tur diaranson y awor ta bay sigui durante e aña aki.
Un proyecto no solamente pa promove nos cultura, sino tambe pa duna apoyo y stimula nos comercio den Caya Grandi. E meta ta pa crea un anochi cultural y placentero yena cu musica, baile y hacimento di compras dirigi riba nos bishitante di barco crucero y esnan cu tin estadia mas largo. Creando asina un sinergia entre nos hendenan local y turista.
Mas cu claro e anochinan aki ta pa deleita nos hendenan local cu presentacion di nos gruponan local. Bini y escoge un bunita regalo di San Valentino pa bo ser keri.
E “Fiesta den Caya” di e siman aki ta brinda cuater situo di entretenimiento cu ta Plaza Nicky Habibe, Maggy’s, Parkinglot “La Linda” y Plaza Daniel Leo. Ambiente ta cuminsa for di 6’or di atardi. Lo tin presentacionnan di “Ola Tropical, Daisy’s Dancers, Steel Edition, Candylicious, Jairo Disco, caha di orgel “Nos Cultura” y Tico y sus Estrellas.
Pa 8:30 di anochi lo tin den Caya Grandi “Quality Brass Band” cu lo sali for di Plaza Daniel Leo bay pa Plaza Nicky Habibe creando un ambiente di carnaval.
Cu e proyecto aki tanto Ministerio di Cultura, ATA y DCA ta promoviendo nos cultura cerca na nos bishitantenan y deleitando nos hendenan local cu un ambiente sin igual tur diaranson.


text:
WILLEMSTAD – E kantidat di pashèntnan ku Covid ta sigui baha na Kòrsou. E siman aki a bin 34 pashènt nobo aserka. Esaki ta mésun tantu ku siman pasá, pero komo ku tambe 49 pashènt por a sali for di isolashon, e kasonan aktivo a baha di 62 pa 46.
E kantidat di tèst a subi ku un porshento i a yega 11.4 porshento, ya ku a tèst ménos hende.
E kantidat di pashèntnan ku covid-19 den hòspital a baha di sinku pa tres komo ku un pashènt a fayesé tambe. E kantidat di hende ku a muri pa motibu di e malesa infeksioso aki desde e komienso di e krísis di covid a bira 286.
Aruba
Na Aruba a tèst 124 hende positivo siman pasá. E siman promé esei tabata ainda 166. Komo ku ménos hende a sali for di isolashon e kasonan aktivo a oumentá di 86 pa 122.
E situashon den Hòspital Oduber a mehorá. Aya tin solamente dos pashènt den sala kontrali na sinku e siman anterior.
Ya pa di dos siman konsekutivo tantu na Aruba komo na Kòrsou no tin ningun pashènt den Kuido Intensivo.


text:
Edjean tabata e prome persona cu a anuncia cu e lo bin e workshop ‘Birando E Cambio’ di Comprondiendo Bida. Mi a invit’e pa canta di amor pasobra e ta un hende cu ta inspira sentimento di amor cerca hopi hende. E la priminti cu e lo bin. Mi a topa Edjean na e anochi festivo di Viva La Donna Day y mi pidi’e pa canta un cantica special, un cantica cu lo toca hende su curason. Esey e lo hasi awe nochi. Nos a papia hopi y mi tin cu bisa cu mi a sinja hopi di Edjean. E tin un curason noble y un vision hopi grandi pa su edad hoben. E por ta un ehempel bunita pa otro hoben, cu tin sonjo grandi. E la jena mi cu orguyo di mi pais. E tin bunita pensamento con nos cada un por tin un rol como ehempel di otro y con nos por juda otro pa logra nos metanan. Sin mester di kibra otro pa nos por luci y bay dilanti.
Esaki en berdad ta e pensamento nobo si nos kier un dia ‘Bira E Cambio’ cu nos kier mira. Bida no semper ta facil, cambia tampoco, pero e ta tuma un stap, hopi humildad, hopi pashon y perseverancia pa mira e cosnan cu ta importante di berdad. Edjean ta un cantante hopi stima pa hopi hende, e tin fama riba su dushi isla Aruba, pero e ta canta y baila pa bon causanan y ta brasa cada persona cu aserc’e.
E anochi ‘Birando E Cambio’ lo bira un anochi pa nos vooral ‘sinti’ hunto kico ta amor… pa tur loke ta biba.. kico ta nifica trankilidad den nos curason, den nos curpa, den nos celebro cu hopi biaha ta hopi cansa.
Mi ta invita bo pa experencia un rato pa ‘bo mes’, cu a lo largo lo bira un rato pa tur loke ta rondona bo, hunto cu Belquis Moreu, Giovanna Fijn, dr. Carlos Viana y… Edjean… awe, diahuebs, 7.30 na Spirit of Aruba, Ierlandstraat 22, Eagle… Ta pidi un contribucion chiquito di 20 florin, un pareha ta paga 30 florin… un inversion den bo calidad di bida y felicidad.


text:
Departamento di Enseñansa Aruba (DEA) ta recorda un y tur cu ultimo dia pa inscribi pa
Landsexamen MAVO, HAVO, VWO 2022 ta diahuebs dia 30 di september 2021.
Bo ta desea di haal bo diploma di MAVO, HAVO of VWO ainda? Landsexamen ta brinda e
oportunidad pa haal e diploma aki na un manera flexibel.
Un “landsexamen” ta igual na e examen di un scol secundario y un diploma di landsexamen
MAVO, HAVO of VWO tin e mesun balor cu e diploma obteni via un scol secundario.
Ken por participa?
Personanan cu no ta bishita scol secundario (mas) pero cu ainda kier haal nan diploma, como
tambe esnan cu kier haal certificado pa un of mas materia (vak) specifico por inscribi pa participa
na Landsexamen.
Landsexamen ta aplica e mesun exigencianan pa examen (exameneisen) y e mesun
“schriftelijke centrale examens”.
Esnan cu scoge pa participa na landsexamen no ta obliga pa haci examen den tur materia
pareu. Bo por scoge pa haci examen y haal “deelcertificaten” pa un (1) of mas materia durante
diferente aña escolar. Cada candidato tin maximo 10 aña pa haal su diploma via landsexamen.
Riba website www.ea.aw por haya mas informacion di e similaridadnan y e diferencianan entre
Landsexamen y scol secundario, como tambe por haya informacion di tur e rekisitonan pa
participa.
Inscripcion
Inscripcion pa landsexamen 2022 ta tuma lugar den e periodo di 1 di september pa 30 di
september 2021.
Den cuadro di mehoracion di servicio, a digitalisa henter e proceso di inscripcion: Entrante 1 di
september 2021 inscripcion pa Landsexamen ta bay online, a traves di un formulario digital.
Tur persona cu kier participa na Landsexamen por yena e formulario di inscripcion digital y
upload tur e documentonan rekeri, manera p.e. certificado, diploma, listanan di cifra obteni cu
firma oficial y copia di un extracto di registro di Censo di Aruba.
Tur informacion necesario ta accesibel a traves di e website Enseñansa Aruba: www.ea.aw.
Riba e pagina principal di e website mester busca Landsexamen (bou di letter L) den e alfabet
menu.
Ta urgi un y tur pa por fabor lesa tur informacion, incluso e “Informatiebrochure Landsexamen
2021” prome cu yena e formulario di inscripcion online.
Candidatonan cu ta cumpli cu tur regla di inscripcion y a pasa e “screening” ta wordo notifica pa
manda online un copia di e recibo di pago of pagonan si ta paga den parti. Pone riba bo
recibo(nan) bo nomber y e vak cu bo a paga pe.
Si no entrega tur documento necesario of si e inscripcion drenta despues di dia 30 di september
2021, ya no por procesa e inscripcion. E periodo menciona den ley ta di 1 di september te cu
30 di september.
Mas informacion
Pa mas informacion por acudi na e website di Departamento di Enseñansa Aruba www.ea.aw
como tambe sigui DEA via social media, facebook y instagram @EducationAruba, pa keda na
altura di tur informacion oficial


text:
Kralendijk – “A bira tempu pa kuminsá pensa riba un destinashon alternativo pa e tereno di BOPEC.
For di tempu ku e empresa na mart aña pasá a bai ku bankarota, no a bin ningun bista tokante un eventual doño nobo, ku ta deseá di bai hasi uso di e fasilidatnan, segun diputado James Kroon.
E chèns tei te ainda ku por haña un doño nobo,segun diputado James Kroon, ta chikitu. No opstante ku den e sektor aki, ku pa motibu di e preis nan haltu di petrolio riba e merkado mundial, bo por gana hopi plaka ainda, ningun kumpradó interesá serio no a mèldu su mes ainda. Tira un bista riba Korsou i Aruba; ayanan e refinaderianan ta para ta frusa i kaba na nada. Pakiko nos mester bai invertí den kombustibel di fosil, miéntras nos ta mei mei di un transishon pa un mundu liber di CO-2? Sr. Kroon ta mustra riba e echo ku e estado den kual e instalashonnan riba tereno di BOPEC ta aktualmente no ta sin peliger.
For di promé ku e estado di bankarota e situashon tabata prekario pa motibu di falta di mantenshon. Esaki a sigui bai mas atras denúltimo dies lunanan. Un re-apertura di e aktividatnan di depósito lo bai kosta kisas diespiku miyon. No opstante kon duru e kurator hasi su esfuerso, su búskeda pa un eksplotadó lo no tin resultado. Pa un re-apertura tin nesesidat tambe di personal spesialisá.
Mayoria di e eks empleadonan a kuminsá traha otro kaminda i no ta dispuesto di bai kuminsá ku un aventura insigur. Tambe serka nos tin e ambishon pa konbertí nos mes den e asina yamá “ BLUE DESTINATION “. Den e sentido ei, poniendo tur kos riba un rei, lo ta mihó pa kuminsá pensa riba un futuro nobo pa e área rondó di BOPEC ku ta pertenesé na e Boneiru duradero.
Esaki ta e momento apropiá, Kroon ta enfatisá, “ E Gabinete Rutte IV a anunsiá den nan akuerdo di gobernashon ku lo bai invertí èkstra den e ekonomia di Hulanda Karibense. Lo mi kier gara e oferta aki ku dos man dor di proponé huntu ku e ekspertonan di e diferente ministerionan pa utilisá e tereno di BOPEC pa e desaroyo di un pilá ekonómiko nobo, di tal forma ku nos ta bira ménos dependiente di solamente turismo.
Diputado Kroon ta pensa entre otro riba fasilidatnan di haf pa e aktividatnan di depósito i “ ponementu/wardamentu di kònteiner. Barkunan grandi ta trese kònteiner, ku despues ta ser transportá ku barkunan mas chikitu na destinashonnan den region. Teniendo na kuenta ku nos kier saka e transporte di produktonan di uso personal for for di sentro di Kralendijk pa motibunan di seguridat, por pone esakinan tambe na e lokashon di BOPEC.
E efekto di “SPIN-OFF” lo ta grandi. Un bes nos ta un “hup” pa depósito, bo por probechá di diferente manera. Bo por establesé por ehèmpel un sentro di resiklahe pa region. E problema di e islanan ta ku nan oferta ta muchu chikitu pa por hasi esaki den un forma rendabel. Pero si por akumulá di diferente isla tur material pa resiklá na un punto sentral i ehersé e trabounan einan, e ora ei si bo tin un bon negoshi. Bo mester regl’é bon si, ku bo ta risibí solamente produkto ku den un forma duradero i sostenibel por ser prosesá. No por ta asina ku na final di e proseso nos ta keda sintá ku yen porkeria.
E promé enkargo pa e sentro di resiklahe ta e desmantelashon di e instalashonnan. Ta un trabou hopi pisá, segun Sr. Kroon, ku ta konvensí ku tin hopi mas posibilidat ku nos por pensa riba. ”P’esei mi kier hasi bon uso di e sentido di kreatividat den nos propio komunidat. Pa kuminsá mi ta bai invitá e grupo di DIALOGO Sentral pa pensa huntu, pero tur hende ku tin un bon idea, naturalmente ta bon biní”. Paralèl ku esaki , Kroon ta bisa, mester investigá si kisas eventualmente tin tereno sushá ku mester deshasí di dje.


text:
KRALENDIJK – Sentro Hubentut i Famia huntu ku Direktorado Komunidat i Kuido a kuminsá ku e kampaña di siguridat den tráfiko ku pa promé di mart ta drenta na vigor.
Komunidat di Boneiru por apliká pa stul di outo pa mucha na Direktorado Komunidat i Kuido riba djaluna, djárason i djabièrnè entre 9’or pa 11’or di mainta.
Loke ta nesesario pa bai kuné ta: sédula, prueba di entrada, Buki di famia i 2 lastu statement di banko.
Pa mas informashon por tuma kontakto ku Plozee Bernabela i Lubianka Janga-Engelhart na Sentro Hubentut i Famia, telefòn 715-7200, òf ku Semaja Martina-Dortalina na Direktorado Komunidat i Kuido, telefòn 715-5311.


text:
Amy Damascus i D’Shantee Soliana ganadónan e di 7 Kompetensia di lesa Bòi Antoin
Djasabra 19 di yüni último, a tuma lugá entrega di premio pa e di 7 kompetensia di lesa di skolnan básiko ku Fundashon Lesa Ta Dushi (FLTD) i Fundashon Lesa I Skibi (FLIS) a organisá pa muchanan di 9 pa 12 aña. E biaha aki FLIS a yuda nos ku e organisashon di e kompetensia. Nos ta di opinion ku huntu nos por hasi mas pa muchanan ku tin difikultat den lesamentu i pa nan sigui desaroyá den nos idioma Papiamentu.
Durante seis aña konsekutivo a organisá e kompetensia bou di e nòmber ‘Kompetensia Plaka Rotativo Bòi Antoin’ i ‘Kopa Junior’. For di e aña akí e kompetensia ta sigui ku e nòmber ‘Kompetensia di lesa Bòi Antoin’. Direktiva di FLTD a tuma e desishon akí p’asina e skol ku gana por keda ku su trofeo komo rekuerdo.
E entrega di premio a tuma lugá na Liseo Boneriano. Pa motibu di reglanan di Covid, direktiva a opta pa hasi e kompetensia den un otro forma. Seis skol básiko, Kolegio San Bernardo, Kolegio San Luis Betran, Skol Amplio Papa Cornes, Kolegio Strea Briante, Kolegio Kristu Bon Wardador, Basisschool de Pelikaan, a hasi un grabashon di e partisipante lesando fo’i un buki i teksto ku nos a manda pa tur skol. Nos a risibí diesun grabashon via imeil dia 4 di yüni último. Tabata tres hurado, Elsmarie Beukenboom, Mazarella Jansen i Monica Clarinda, ku a mira e grabashonnan durante dos siman pa despues sinta huntu algun dia promé ku e evento pa evaluá un bes mas. A yena puntuashon riba un formulario ku 8 punto ku e partisipante mester a dominá. Kada skol a partisipá ku dos kandidato, un di 9 pa 10 aña i un di 11 pa 12 aña. Ku eksepshon di Kolegio Strea Briante ku a partisipá ku un kandidato di 11 pa 12 aña. Maestro di seremonia tabata Fernon Koeiman, miembro di FLTD. Eileen Croes-Piar a hiba palabranan komo presidente di FLTD. Leonard Domacasse ku ta presidente di FLIS tabatin e tarea komo presidente di hurado i a splika kon e konteo di puntonan a bai. Tambe el a hiba palabranan pa enkurashá tantu e partisipantenan komo nan maestronan presente.
E kompetensia di lesa importante organisá pa FLTD i FLIS ta pa motivá e grupo di muchanan aki pa lesa. Tur partisipante tabata bon prepará dor di nan maestronan i mayornan. Huradonan tabatin un tarea hopi difísil pa mira i skucha tur diesun grabashon. A usa pa edat 9-10 aña e buki Bòchi Blòblò 2 di Merely Augusta i pa edat 11-12 aña a usa Nona bèk den tempu 2 di Monica Clarinda.
Tabata Basisschool de Pelikaan, representá pa Amy Damascus, ku a bai ku e promé premio, den kategoria di 9 pa 10 aña. Kolegio San Bernardo, representá pa D’Shantee Soliana, ta bai ku e promé premio den kategoria 11-12 aña. Nan a risibí nan trofeo for di man di representante di diputado den Heyer, señora Jennifer Pocornie-Martis. Tambe nan a risibí un premio di Edukativo Bonaire pa stimulá nan kreatividat i abilidat den nan tareanan di skol. Erickson
Calcaño di Kolegio Strea Briante a bai ku ‘premio estímulo’. Su skol a hasi un grabashon bunita huntu ku su klas. Tabata promé bes tambe ku Kolegio Strea Briante ta partisipá ku e kompetensia di lesa. Erickson a risibí su premio estímulo entregá pa Katan ku a para ketu na e parti di arte i drama p’asina e muchanan por dramatisá un tiki ora nan ta lesa un kuenta. El a risibí un premio tambe serka Edukativo Bonaire pa sigui desaroyá su kreatividat i abilidat den su tareanan di skol. Tur partisipante a risibí un serifikado i medaya serka Eileen i Leonard. Tambe e partisipantenan a risibí e dos bukinan ku a ser usá den e kompetensia, komo regalu serka Elsmarie Beukenboom ku ta presidente di Akademia Papiamentu. Elsmarie tambe a hiba palabranan pa enkurashá e partisipantenan i nan maestronan.
Na final di entrega di premio, tabatin e oportunidat pa e personanan presente por a pasa un ratu ameno ku otro.
Direktiva di FLTD i FLIS ta gradisí tur spònsernan, kual ta Akademia Papiamentu, Katan i Edukativo Bonaire. Tur skol a risibí pakete di buki di Biblionef i National Fonds Kinderhulp. Nos ta gradisí tur direktiva di skolnan básiko, maestronan i mayornan ku a duna nan gran aporte p’asina e muchanan tabata bon prepará. Boso sosten tabata di gran balor pa boso muchanan i nos fundashonnan. FLTD i FLIS lo sigui ku nan lucha pa konsientisá tantu nos
muchanan komo mayornan ku lesamentu ta hopi importante pa desaroyo di nos muchanan di Boneiru.
Nos lema ta: “Un mucha ku ta lesa, ta bira un adulto ku ta pensa!”
Na nòmber di direktiva di FLTD i FLIS
Monica Clarinda


text:
Delegacion Olimpico di Aruba a reuni den e Villa Olimpico na Tokyo, Japon
Diadomingo den oranan di anochi a tuma lugar e prome reunion di nos delegacion Olimpico na Tokyo. Na e Villa Olimpico, nos por a mira e atleta Olimpico di Tiro, Philip Elhage hunto cu Hefe di Mision, Sr. Kenneth Vrolijk y tambe e entrenador di Elhage, coach Hugo Hernandez. E staf tecnico di COA, metedologo, sra. Monica Fahardo hunto cu dr. Ricardo Vargas tambe tabata presente.
Dialuna, e atleta di tiro Philip Elhage lo start cu su prome entrenamentonan unda e lo explora e cancha di Tiro na Tokyo.
Mester bisa aserca cu Dialuna den oranan di atardi, e atletanan Olimpico, e landadonan Mikel Schreuders y Allyson Ponsen hunto cu nan coach Ismael Santiesteba lo yega Villa Olimpico na Tokyo despues di e pasa un par di dia den un campo di entrenamento na Tachikawa.
E Weganan Olimpico 2020 di Tokyo, Japon lo start dia 23 di Juli proximo.


text:
-
Contact
- lionel_326@hotmail.com
Kon pa defendé bo idioma papiamentu, skibí pa Dr. Frank Martinus Arion!
Eskritor, outor, poeta i lingwista Dr. Frank Martinus Arion a bai sosegá ayera 28 di Sèptèmber 2015. Pero el a laga un kantidat di material i konosementu atras, prinsipalmente material pa yuda engrandesé nos idioma Papiamentu.
Aki mi ta sita un foyeto ku Dr. Frank Martinus Arion a skibi, spesialmente pa hendenan ku kier defendé Papiamentu pero ku kisas falta un poko konosementu pa hasi esaki manera debe ser. Mi no sa titulo di e foyeto, pero en todo kaso Dr. Arion ke pa bo sa kua ta e preguntanan mas komun ku bo por haña, i ki kontesta bo por duna komo kontra atake:
“1. Papiamentu ta un dialekto?
Kontesta: Nò. Papiamentu ta un idioma riba su mes!
2. Kiko ta un dialekto anto?
Kontesta: Un dialekto ta originá for di un otro idioma i ta interintelegibel ku e idioma ei. Papiadó di esun ta komprondé papiadó di e otro. Ora esei no ta e kaso mas, e dialektonan ta bira idioma riba nan mes. Esei ta e kaso ku idiomanan ku a sali for di latin manera italiano, franses, portugues, spañó etc. Nan ta idiomanan riba nan mes, pasobra papiadó di esun no por komprondé papiadó di e otro. Niun papiadó di un idioma romano no por komprondé papiamentu sin mas, i vice vèrsa tampoko.
3. Di unda papiamentu a sali anto?
Kontesta: Papiamentu ta un variante afro-portugues di un idioma ku a nase na kosta di Afrika wèst den siglonan 15, ku 16, mediante e kontakto ku idiomanan afrikano ku portugues. Su struktura ta di idiomanan Kwa di Afrika wèst i su bokabulario portugues. Ainda nan ta papi’é na Cabo Verde ku Guiné Bissau. Habitantenan di e lugánan aki ta komprondé nos papiamentu meskos ku nos ta komprondé di nan. Ke men ku papiamentu ta un idioma ku kasi 1 mion hende ta papia. Nos lenga a bin ku katibunan for di Afrika banda di 1640. Na Kòrsou el a haña influensha den su bokabulario di hulandes ku spañó.
4. Papiamentu su bokabulario ta bastante grandi?
Kontesta: Un idioma tin mes tantu palabra ku su habitantenan ke pa e tin òf ku nan tin mesté. Hebreu por ehèmpel tabata ántes un idioma di Beibel meskos ku Árabe tabata idioma di Koran. Awor nan bokabulario ta kubri tur siensia moderno. Asina ta konta pa idiomanan di India, China, Eislanda, Malta etc. Chikitu ku grandi no ta determinante pa esfuerso intelektual. Na aña 1970 Eislanda tabata tin 230.000 habitante i dos universidat. Awor e tin 290.000 i seis universidat.
5. Papiamentu ta un idioma chikí, kuantu tempu e por sigui eksistí?
Un idioma no por eksistí di su mes. Ta su papiadónan ta disidí ku nan ke sigui papi’é, si òf nò. Di e seis mil idiomanan ku tin na mundu un gran parti lo stòp di eksistí denter di shen aña pasobra nan papiadónan no tei mas, òf no ke papia e idioma mas. Pero ta asina tambe ku UNESCO ta konsiderá ku un idioma ku tin mas ku 100.000 papiadó tin probabilidat grandi di keda eksistí. Den Antia so kaba papiamentu ta kumpli ku e kondishon aki. Kòrda ku pone e mion i piku di Cabo Verde ku Guiné Bissau aserka.
6. No ta mas fásil dera tur idioma chikí i papia un idioma grandi so rònt mundu?
Kontesta: Tur idioma grandi por disparsé. E último ehèmpel ta latin. Ora diferente pueblo a hasié nan idioma, nan a kambi’é di tal manera, ku e dialektonan a bira idioma riba nan mes. Asina por pasa i ta pasando ku idiomanan grandi manera ingles, spañó ku franses. Di otro banda mester kòrda ku niun idioma no a nase grandi. Ta idioma di un region chikitu ta bira idioma di hinter un pais. Un ehèmpel klásiko ta latin. Un ehèmpel resien ta ingles; un idioma, papiá na un isla relativamente chikitu na Oropa, den algun shen aña a bira konosí rònt mundu.
Kontra atake:
7. Papiamentu ta un idioma a) transparente, b) ekonómiko i c) demokrátiko.
a) E no ta uza spesifikashon pa asuntunan ku ta úniko.
Por ehèmpel:
Solo. No: E solo
Beibel. No: E beibel
b) E no ta uza plural ora un sustantivo ta sigui un palabra ku ta indiká plural:
un kas; dos kas. No: dos kasnan
c) E no ta hasi masha distinshon entre género maskulino i femenino
E mihó manera pa efektuá bo kontra atake mas leu ta ku e piesa di Doble R: Papiamentu.
Skibi pa Dr. Frank Martinus Arion
Vários bia mi ta tende hende bisa “Ku papiamentu bo no ta yega niun kaminda”. Esei t’e tipo di hendenan ku no ta kere den poder di nan idioma. Tin un profesor i lingwista merikano Dr. Kathy Taylor, tin asina tantu pashon pa e idioma papiamentu ku el a traha un kurso “Papiamentu Basiko” ‘online’ aksesibel pa tur hende rònt mundu. Ademas di esei e ta duna lès di papiamentu na Merka. Pues miéntras bo ta ignorá bo idioma, otronan ta purba siñ’é i hals’é.
Ami lamentablemente nunka no a haña Papiamentu na skol, pero tur dia mi ta purba na siña un tiki mas di dje, i mi ta gosa mi mes kon leu mi a yega riba mi mes i kon mas i mas e ta bira algu natural i algu dushi pa papia i skibi.
Wini Poulo den su buki “Doshen Kònòpi” a skibi:
“Miéntras otronan lo ta kokobiá, kibra nan lenga ku splikashonnan difísil, uzando hasta otro idioma, keriendo ku asina nan ta duna impreshon di ta siñá, palabra di esnan ku sa kon uza nan Papiamentu manera debe ser, lo kòrta pió ku nabaha.”
Na Papiamentu tin un dicho ta bisa:
“Sabiduria su mangasina ta kargá, ta komedó tin poko.”
Pa e okashon aki mi a kambi’é i hasié:
“Papiamentu su potensial ta grandi, ta hende ku ta kere den dje tin poko.”
Pero sa ku meskos ku tin hendenan ku no ta apresiá nan idioma, semper lo tin yunan di tera ku lo sigui broma ku e fundeshi di nos identidat. Anto ami sigur lo sigui defendé Papiamentu, meskos ku Dr. Frank Martinus Arion semper a hasi.
Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
Home
Papiamentu.info ta un wèpsait ku a wòrdu lansa den kader di e proyekto ‘free open source spell checker for Papiamentu’, kual a tuma lugá di mart pa òktober 2015. E proyekto aki a wòrdu finansiá dor di Unesco i organisá dor di Fundashon Kòrsou Habri.
E meta di e proyekto aki ta pa traha i mehorá un open source spèlchèk di Papiamentu, e lenga materno di mayoria habitante di islanan ABC ( Aruba Boneiru i Kòrsou, i nan desendiente nan bibá na Hulanda. E proyekto ta enserá tambe un open source office suite.
E metanan di mas importante di e proyekto ta wòrdu resumí den e siguiente punto nan:
mehorá kalidat di Skritura di teksto nan na papiamentu den enseñansa, gobièrnu, organisashon i kasnan.
eliminá barera finansiero, dor ku tur hende tin akseso na e open source open suite.
mehorá e spèlchèk eksistente di papiamentu di open source office
proveni un spèlchèk na papiamentu pa e sistema nan di MS Windows, Apple Mac OSX i Linux, i tambe pa smartphones i Firefox.
Via papiamentu.info nos ke duna mas informashon tokante proyekto-, evento-, wèpsait- i instansia nan ku tin di aber ku nos lenga papiamentu.


text:
Informacion pa studiantenan di Aruba, Corsou, Sint Maarten y Hulanda Caribense pa inscripcion den Basisregistratie Persoonsgegevens (BRP)
Prome cu bo por bay studia na Hulanda, mester regla un ke otro asunto. Un di e asuntonan ta e inscripcion den e administracion basico di datonan personal (In Dutch: Basisregistratie Persoonsgegevens - BRP). Si bo kier bay studia na Hulanda, bo mester inscribi bo mes na e municipio na Hulanda caminda bo ta bay biba.
Download "Informacion pa studiantenan di Aruba, Corsou, Sint Maarten y Hulanda Caribense pa inscripcion den Basisregistratie Persoonsgegevens (BRP)"
Den e boletin aki nos lo duna algun tip pa laga e inscripcion na Hulanda cana mas facil.


text: Diahuebs atardi laat a drenta informe di un problema grandi na Tarabana unda a manda auto riba brommer, mesora a dirigi varios patruya na e sitio. Na yegada di e patruya a bin compronde cu aki ta trata di 2 grupo cu antes tabata tin problema cu otro y awor atrobe. Ta asina cu 2 persona riba un brommer a para warda pa coy un piedra pa manda riba algun hende banda di Fiyostraat net ora un Nissan Sentra tabata yegando djey e Sentra a reverse dal e 2 persona riba brommer benta nan abao y asina mes a lanta purba core bay mientras e otro grupo a cuminsa core nan tras. Polisnan a yega mesora y a detene 2 persona tanto esun cu a manda piedra y e otro cu a reverse cu e auto dal e brommer.


text: Diadomingo atardi a drenta informe di un accidente cu hende herida na Pos Abao, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente pa falta di preferencia unda cu un Volkswagen blauw a bay subi e caminda pero no a duna preferencia na e Hyundai Tucson y nan a accidenta y e Volkswagen a bay cay den e greppel. Debi na e impacto e 3 personanan den e Volkswagen a resulta levemente herida. Na yegada di e ambulans nan a atende e victimanan.


text:
ORANJESTAD: Minister Endy Croes a elabora riba diferente proyecto cu ta andando na unda cu ta scucha di e veld di enseñansa, ta reuni cu e cabesantenan, ta splica e idea y ta splica pakico tambe e ta e miho idea. E mandatario a señala cu dia 1 di juli a cuminsa ehecuta e cambio di edificio di e scolnan. Scol Reina Beatrix cu tin alrededor di 315 alumno tabata situa den un edificio na Seroe Blanco unda tin 8 lokaal y 4 modulaire den YMCA na Dakota. Un scol grandi cu a wordo gesplit desde cu e la wordo cera na aña 2014. E edificio original di Reina Beatrix ta un momumento y e la bira mas costoso y dificil pa por wordo drecha bek. A bin cu e solucion pa haci un intercambio na unda Paso pa Futuro tabata antes e edificio di e scol ta grandi cu un total di 17 lokaal. A yega na un acuerdo cu e cabesante y docentenan. Minister Endy Croes a sigui bisa cu e ta hopi contento cu diahuebs ultimo tabata e prome dia di scol di Reina Beatrix School den su edificio nobo. Durante vacacion escolar a verf e klasnan, gangnan y dentro di poco lo bin un cura nobo. E mandatario a sigui bisa cu e docente y cabesantenan ta hopi contento e intercambio aki.
Minister Endy Croes ta gradici e cabesantenan di ambos scol pa nan colaboracion den e proceso di intercambio di edificio. Paso pa Futuro awo ta bay funciona den e edificio unda antes Reina Beatrix School tabata situa. Pabien na ambos scol specialmente e cabesantenan. E mandatario a sigui bisa di tin hopi aprecio pe e trabounan cu a wordo haci hunto henter e ekipo. Reina Beatrix School a cuminsa oficialmente diahuebs ultimo y dialuna awo Paso pa Futuro ta inaugura aña escolar 2022 – 2023


text: Diahuebs merdia na mesun momento cu polis tabata atendiendo e accidente na Noord a drenta informe si un otro accidente ce hende herid na Bubali, mesora a dirigi otro patruya y otro ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di e Honda Fit biniendo di zuid a bay subi e crusada riba e caminda principal di Bubali pero no a duna preferencia na e Hyundai Accent biniendo for di pabao y e Honda Fit a dal e Accent mande panort bay dal riba un Kia Optima biniendo di pariba. Door di e fuerte impacto 2 mucha a resulta levemente herida. Na yegada di e ambulans nan a atende e muchanan na e sitio mes.


text:
Competencia
Un di e tareanan mas importante di Parlamento ta pa traha hunto cu Gobierno riba creacion di ley (ordenansa nacional). Un Ministro ta entrega un proyecto di ley pa tratamento na Parlamento. Den un reuniion publico Parlamento ta trata e proyecto di ley, cu mester haya mayoria den Parlamento pa e proyecto di ley keda aproba. Banda di e poder legislativo aki, Parlamento tin tambe e deber di supervisa y controla e maneho di Gobierno.
Pa eherce su tarea, Parlamento tin diferente competencia:
- Derecho di iniciativo: Parlamento por inicia un proyecto di ley. Cada miembro di Parlamento tin derecho pa inicia un proyecto di ley. Pa esaki e tin e competencia pa pidi ayudo di un departamento of servicio di Gobierno pa formula e proyecto di ley;
- Derecho di amienda: Parlamento tin derecho di haci cambio den proyecto di ley cu a wordo entrega pa tratamento den Parlamento prome cu nan aprob'e;
- Derecho di haci pregunta: E miembro di Parlamento tin e derecho di haci un Ministro pregunta tocante e maneho cu e ta hiba;
- Derecho di interpelacion: Banda di e derecho di haci pregunta, e miembro di Parlamento tin tambe e derecho di exigi di un Ministro pa e responsabilisa su mes pa e maneho cu e ta hiba;
- Derecho di presupuesto: Un miembro di Parlamento tin e derecho di tin un bista cla ariba entrada y gasto di Gobierno;
- Derecho di encuesta: Esaki ta un forma profundo di controla e maneho di un of mas Ministro. Door di eherce e derecho aki, Parlamento ta haya e oportunidad pa envolvi y haci pregunta na instancia y personanan pafor di e aparato gubernamental ora cu ta investigando un asunto di maneho mas profundo.


text:
ORANJESTAD – Cuater morto tragico den un fin di siman ta un golpi duro pa comunidad. Esaki tabata e mensahe di prome minister Evelyn Wever Croes dialuna, relaciona cu e fin di siman tragico cu Aruba a experencia. E prome mandatario a te hasta haci mencion di e accidente di un siman prome cu a cobra bida di un motorciclista hoben. Pa loke ta e fin di siman aki, e mandatario a para keto na e dos susesonan tragico separa, y a mustra cu raportanan mester determina kico a pasa exactamente. Y den cada caso, si resulta cu tin persona(nan) cu tin cu responsabilisa nan mes pa e actonan, husticia lo trata esaki debidamente. E ta conciente cu e raportnan aki lo no trece e personanan fayeci bek. E la pidi pa tene cuenta cu falta 3 luna pa aña termina y pa nos tin mas compassion y ta mas cuidadoso. Mes momento a manda palabra di forza pa famianan di e 4 fayecidonan. Por mira e mensahe completo AKI.
ORANJESTAD – Diamars dia 27 di September a celebra World Tourism Day y na mesun momento tambe a celebra Cruise Tourism Industry, cual ta un parti importante den e industria di turismo. Minister di Turismo y Salud Publico, Sr. Dangui Oduber, a inaugura e “Cruise Tourism Symposium” diamars atardi na Marriott Ballroom.
ORANJESTAD - Diamars 27 di september en conexion cu “Dia Mundial di Turismo” a tuma luga un ceremonia y ponemento di krans na Plaza Juancho Yrausquin pa relexiona riba e esfuerso di cada trahado den henter e industria turistico, for di esnan cu ta traha den sector hotelero, pa esnan cu ta traha na aeropuerto y taxistanan. Pero tambe a honra y dedica e dia na dos lider pionero den turismo, señor Juan Enrique Irausquin y señor Ike Cohen. Prome Minister Evelyn Wever-Croes den su discurso na e ocacion, a conta e storia di ambos persona enfatisando e esfuerso cu cada un a haci pa nos industria turistico.
ORANJESTAD – Gobierno di Aruba a sigura diamars den un comunicado, cu ‘no tin decision ainda ken lo reemplasa e actual minister plenipotenciario na Washington, Joselin Croes’. Esaki ta interesante mirando cu varios medio (incluyendo NoticiaCla) a raporta caba cu e posicion a keda yena caba y cu e nomber te hasta ta conoci. No solamente esey, pero e persona en cuestion, actual abogado Ronny Wix mes a confirma su funcion diamars pa NoticiaCla. E pregunta ta unda e confusion ta of ‘ken no a haya e memo’.
ORANJESTAD – Gobierno di Aruba a trata e tema di reapertura di frontera cu Venezuela diamars cu secretario di estado hulandes Eric van der Burg, cu tin e cartera di Husticia y Siguridad. Ministernan Rocco Tjon, Evelyn Wever-Croes y Glenbert Croes a reuni cu e mandatario hulandes, mirando cu e topico di estranheria ta toca diferente faceta, y ta resorta bou di diferente Ministerionan a scoge pa reuni den e constelacion aki.
ORANJESTAD - Minister di Asuntonan Economico mr. Geoffrey Wever a informa diamars cu Oficina Central di Estadistica a publica e ultimo infomacion di cifranan di importacion y exportacion.


text:
Rincon
E bario mas bieu ta Rincon, un pueblo ku spañónan a funda na 1527 tempu ku nan a bolbe trese habitantenan indígeno Boneiru pa biba aki. Nan a trese tambe bestia pa kria na Boneiru, i a funda Rincon kaminda e supervisor a establesé su mes protehá pa seru i e kosta brutu kontra atake di enemigu for di laman. E indígenonan tabata traha komo kriadó di bestia pa nan. Tempu ku a trese hendenan esklavisá Boneiru for di Afrika, a laga nan bai biba na Rincon. Banda di bida di kunuku, bida komo piskadó i nabegante tambe tabata importante pa habitantenan di Rincon. Den e komunidat di Rincon te ku awor a warda mihó e kustumbernan relashoná ku bida di kunuku, di laman i dirigí pa spiritualidat. Pa hopi hende, ketu bai Rincon ta kuna di kultura di Boneiru ku fiestanan popular manera simadan, San Juan, San Pedro i Barí.


text:
Oranjestad
Cortamento di yerba na banda di caminda ta algo cu nos ta mira tur dia, esaki ta mantene nos Aruba limpi y bunita.
Lamentablemente, cu durante e trabou aki ta wordo haci e ta trece su inconveniencia nan.
Na varios ocasion terminando na intermediacion di polis.
E problema primordial ta cu dependiendo unda esaki ta tumando luga, piedra ta spart. Tin varios caso registra di piedra cu a spart(bula) bay dal windshield di auto kibrando esaki.
No ta esey ta e unico peliger, sino cu tambe e piedra por spart bay dal un persona of animal den vecindario. Por ehempel imagina bo ricibi un pida piedra cu velocidad halto den bo wowo.
Esaki por ta devastador, unda cu bo ta termina perdiendo bo wowo.
Tambe por mira algun di e personanan aki trahando cu e machine, sin ningun proteccion na nan cara.
Mester bin un regulacion rapido di e trabou(problema) peligroso aki.
E departamento of departamentonan concerni mester por bin cu un “ley” pa evita mas daño tanto na vehiculonan y no laga nos pensa mes ariba un daño serio causa pa un piedra ariba un ser humano.


text:
Ku hopi orguyo a Frakshon di MAN a entregá Parlamento e kontestanan riba trayekto di Lei di Penshun Basíko Obligatorio pa tur esunnan ku ta laborá den e pais aki i awor ta na Presidente di Parlamento pa buta e lei aki riba agenda pa asina e por bai Komishon Sentral i despues Réunion Públiko pa por keda trata i implementa pa e klase trahador di nos pais.
Na Kòrsou lamentablemente ainda mas ku 50 % di doño di trabounan no tin un penshun pa nan trahadó .Demasiado di nos grandinan ku a traha henter nan bida awe ta bou di “bestaansminimum “ pa motibu ku nan no ta tin oportunidat pa tin un penshun di trabou.
Esaki ta nifíka den futuro ora lei aki keda aprobá e trahadó huntu ku e dunadó di trabou ta sòru pa ora e trahadó baha ku penshun e no ta dependé di e dunadó di trabou si e tin penshun regla pa su trahadó i tampoko solamente e AOV di Gobiernu.


text:
Den e programa aki nos invitado ta Sr. Leandro Henriques, un di e habitantenan di e bario Rancho na Aruba. Nos a kombersa kune tokante e bario aki di antes, tambe riba su bida, su infansia, trabounan ku ela hasi.
Produkshon: Fundashon Históriko Kultural Boneriano
Durashon: 58 minüt
Fuhikubo ta presentá: Leandro Andres Henriques
Den e programa aki nos invitado ta Sr. Leandro Henriques, un di e habitantenan di e bario Rancho na Aruba. Nos a kombersa kune tokante e bario aki di antes, tambe riba su bida, su infansia, trabounan ku ela hasi.


text:
“Asina, duna Bo sirbidó un kurason di komprendementu pa huzga Bo pueblo, pa diserní entre bon i malu. Pasobra ken ta kapas pa huzga e pueblo grandi aki di Bo?” I tabata agradabel den bista di SEÑOR ku Salomon a pidi esaki. I Dios a bis’é: “Pasobra bo a pidi esaki i no a pidi bida largu pa bo mes, ni a pidi rikesa pa bo mes, ni bo no a pidi bida di bo enemigunan, ma a pidi pa bo mes disernimentu pa komprendé hustisia.”
1 Reinan 3:9-11
Dios ta agradá hopi di esnan ku ta preokupá ku e bienestar di otro i no solamente di su mes, kompartí semper su eksperensianan i su entendimentunan di Altisimo ku tur hende.


text:
Notisia di polis di djaluna 12 di sèptèmber te ku djárason 14 di sèptèmber 2022
Kralendijk - Detenshon Den oranan di mardugá riba djárason 14 sèptèmber a detené un hòmber di inisial R.M.W.E. di 56 aña di edat den Centrumgebied en konekshon ku kiebro i ladronisia. E sospechoso a bai ku komestibel for di un restorant situá den Kaya Grandi. Ta investigando e kaso.
Aksidente ku skuter
Den oranan di atardi, alrededor di 3.15 or riba djaluna 12 di sèptèmber, un aksidente ku un skuter a tuma lugá riba e krusada di Kaya Caribe i Kaya Inca. Pa motibu deskonosí, shofùr di e skuter a kai for di e skuter. Personal di ambulans a trat’é na e sitio mes i e no mester a bai hospital.
Kòntròlnan di tráfiko ta kontinuá ku regularidat
Den e dianan tras di lomba a duna but pa manehá sin dokumentunan bálido di seguro, sin reibeweis bálido, pa tene telefòn den man miéntras ta manehá i pa manehá sin faha di seguridat bisti.
Faha di seguridat
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
Telefòn
Uzando bo telefòn selular miéntras bo ta manehá, bo ta hinka bo mes, pero tambe otronan den peliger. Pasobra ora nos ta uza nos telefòn nos ta ménos alertá.
Pone bo telefòn for di bista. Asina bo ta prevení e tentashon pa wak tòg. Ora bo ta partisipá den tráfiko, sea ta ku outo òf riba baiskel, ta importante pa bo ta konsientemente presente. Si bo tin un persona ku ta ferwagt un mensahe òf yamada di bo, mèldu nan promé ku por ehèmpel bo subi outo, ku bo no ta bai ta alkansabel pa un ratu.
Dokumentonan bálido
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but. E suma di un but pa e violashonnan menshoná ta varia entre $30 te ku $225.
Bo a mira algu sospechoso? Yama 717 8000 òf e liña di tep anónimo 9310.


text:
-
Contact
- lionel_326@hotmail.com
Niun Pátaka!
Niun Pátaka!
Bo ta haña ku hende ta kompliká i difísil pa komprondé? Kon kompliká i difísil bo ta haña ku hende ta? Dikon hende ta asina difísil pa komprondé òf dil kuné?
Bo sa ripara ku hende tin komportashonnan ku bo no ta komprondé? Bo sa ripara ku hende sa kue teima òf pèrdè lei ku nèt e hende(nan) ku tin komportashonnan similar ku nan?
Por ehèmpel, bo konosé Marelva? Marelva ta un hende ku gusta papia. Marelva ta papia masha hopi mes. Ami sigur a kere ku ora Marelva topa ku Shudeska, nan lo bira super bon amiga, pasó Shudeska tambe ta papia manera lora. Pero pa mi sorpresa Marelva no tin lei ku Shudeska. El a bisa mi ku Shudeska ta manera hende ku tin falta di atenshon. “Unda ku Shudeska yega, e tin ku laga tur hende sa ku t’e a yega”, segun Marelva.
Awó, m’a laga Marelva sera konosí ku Boy, kual ta persona masha ketu i trankil mes. Marelva a gusta Boy un mundu, pasó Boy semper tin orea pa Marelva su batiment’i bleki!
Boy ku Marelva a gusta otro asina tantu te ku nan a kasa ku otro. Pero despues di tres aña, m’a bin tende ku nan ke divorsiá. Segun Marelva, Boy ta muchu ketu i seku. “E falta sous”, asina Marelva a bisa mi. Anto segun Boy, Marelva ta manera hende ku falta atenshon i amor propio.
Den e buki aki mi ta splika diferente personalidat di hende ku ta krea e diferente komportashonnan ku nos tin, máskaranan (defensa) ku nos ta bisti i kon falta di konosementu di hende ta pone ku nos no ta komprondé a ni nos mes, te pa nos por komprondé hendenan ku tin rondó di nos.
Lo bo mira kosnan ku bo mes tin ta hasi, pero ku nunka bo no tabata konsiente di nan. Despues di lesa e buki aki, mi tin sigur ku tur bo relashonnan ku hende, lo kambia!
Chèk un avanse di e buki riba e link aki:
Preis pdf: $14.75 (Nafl 26.25) e
E-mail lionel_326@hotmail.com p’abo hañ’é personal serka mi!


text:
WILLEMSTAD – Komishon Deportista di Luna riba djasabra 01 di febrüari 2014, a reuní den sala di reunion di FFK, kaminda a evaluá i diskutí riba e kandidato nan ku a keda presentá pa miembro nan dje komishon i federashon nan pa e premiashon di “Deportista di Luna” korespondiente na luna di yanüari 2014.
Manera semper ta keda spliká, na momentu ku a inisiá ku e proyekto aki, e premio aki mester sirbi komo un estímulo, a base di prestashon i komportashon, pa nos deportista nan lokal, ku ta biba na Kòrsou i ku ta kompetí den kompetensia nan lokal komo tambe internashonal den representashon di pais Kòrsou.
E komishon a yega na e siguiente nominado nan:
1. Randhy Cuevas (Atletismo), Randhy ta un deportista ku ta praktiká e deporte di atletismo i dia 10 di yanüari último, na e evento di THE CLIMB TO THE ROSES 2014, organisá pa Stichting Ride for the Roses Curaçao, e atleta Randhy Cuevas en konekshon ku 10 aña Ride for the Roses Events a subi seru di Christoffel un total di 10 biaha i a logra rekoudá un total di 32 mil florin pa sostené Prinses Wilhelmina Fonds pa yega na fondo nan pa yuda kombatí kanser. E evento a kuminsá mitar di 7 di mainta i terminá den ora nan di atardi algu promé ku 4’or i Randhy a logra subi 10 bia. Pa e motibu ariba menshoná Randhy Cuevas a keda skohe komo nominado pa deportista di luna yanüari 2014.
2. SITHOC (Futbòl di sala), E ekipo di futbòl di sala SITHOC ta logra e título di e kampionato FFK FIFA-futsal 2014 di un forma invikto. Tabata djasabra 18 di yanüari 2014 na e kancha Johan Cruijff, na Mon Repos kaminda a tuma lugá e partido final di e kampionato lokal di FFK/FIFA-Futsal 2013/2014 entre Hubentut Fortuna i F.C. Sithoc. Mester bisa ku tabata un bon partido kaminda e ekipo di Sithoc a bini desidido i a bai ku e viktoria ku anotashon di 2 pa 0, pa asina titulá Kampion di Kampeonato FIFA/Futsal 2013/2014. Pa e motibu nan ya menshoná, e ekipo di SITHOC a keda skohe komo nominado pa deportista di luna yanüari 2014.
3. Alistair Monte (Siklismo), ta un siklista ku hopi talento. Tabata djasabra 18 di yanüari ku Alistair Monte a partisipá na e di 5 edishon di Uphill Challenge ku a tuma lugá na Fort Nassau. E aña aki tabata pa di sinku aña ku a tene ‘Uphill Challenge kaminda partisipante nan ta haña oportunidat pa subi seru di Fòrt Nassau mas tantu biaha posibel den un término di tempu di 4 ora ku nan baiskel. Alistair Monte di un forma sorprendente a subi e seru di fòrt Nassau un total di 35 bia i asina a kontribuí ku Stichting Prinses Wilhelmina Fonds den nan lucha kontra Kanser. Pa e motibu ariba menshoná Alistair Monte a keda skohe komo nominado pa deportista di luna yanüari 2014.
Komishon ta gradisí e siguiente spònser nan ku ta yuda pa e premiashon aki por bira posibel: CHANGES PRO SPORT – SALAS SPORT SHOP – RIO LOUNGE & SPORTS BAR- OLYMPIAT – MCB – PETRO INDUSTRIAL NV – CSOF – LILO SULBARAN – ALLSTAR EMBROIDERY – UTS – DIORCA NV – PELOTA – DE JONGH’S SPORTHUIS – FOTO STUDIO KORT – STRAK STRAK BARBERSHOP- FFK
E anunsio i premiashon di e ganadó lo tuma lugá:
Fecha: Djasabra 8 Febrüari 2014.
Ora: 18.00 – 19.00’or.
Sitio: Rio Lounge & Sports Bar, Chuchubiweg 10?Damacor.
Den un ambiente liber di humamentu i liber di alkohòl!


text:
Minister Rocco Tjon: PROYECTO DI CAMARA DI SIGURIDAD NA TUR WARDA DI POLIS KEDANDO CLA ELEVANDO AUN MAS E SIGURIDAD DI NOS AGENTENAN POLICIAL
Minister Rocco Tjon:
PROYECTO DI CAMARA DI SIGURIDAD NA TUR WARDA DI POLIS KEDANDO CLA ELEVANDO AUN MAS E SIGURIDAD DI NOS AGENTENAN POLICIAL
ORANJESTAD – Minister di Husticia y Asuntonan Social Rocco Tjon a bishita e warda di polis na St. Cruz, caminda hunto cu e Agentenan Policial a haya un splicacion amplio di Bossi, kende ta e compania cu a instala e camaranan na tur warda di polis. Un sistema cu tin inteligencia artificial pa ambos detecta y analisa, facilitando e trabou pa e Agentenan y alabes eleva nan siguridad.
Den cuadro di e proyecto aki, a incorpora e vigilacion di camara pa e cel complexnan, pa asina eleva e siguridad di e personal como tambe e siguridad di tur persona cu ta yega na warda di polis. Di otro banda, e camaranan ta minimalisa infraccion cu lo por tuma luga na e wardanan aki pa loke ta trata e autonan y pertenencianan entre otro. Segun e mandatario, ya caba a haci palabracionnan cu e waarnemend Korpschef esta; Sr. Croes, pa traha un manual, pa asina splica e personal, kico e maneho ta pa loke ta e diferente camaranan aki y e uzo di nan pa loke ta e imagennan aki.
Ademas di esaki, a incorpora tambe e parti di mantencion y asistencia tecnico na e proyecto, pa si algo mester sosode, e asistencia tecnico por yega pa asisti e personal de inmediatamente. Un otro aspecto hopi importante ta cu si algo mester daña, esaki lo wordo reemplasa mesora, di e forma aki ta garantisa cu e proyecto por ta uno duradero. E instalacionnan a keda cla na tur warda di polis, sinembargo a finalisa e funcionalidad por completo di warda di St. Cruz, dentro di poco lo finalisa warda di San Nicolas, sigui pa Playa, Shaba, Strandpolitie, Noord como tambe Balashi.
E camaranan cu a scoge pa e proyecto aki, ta camaranan cu ta contene e aspecto di inteligencia artificial cual ta facilita e trabou pa e Agentenan Policial. Banda di esaki por menciona tambe cu ya caba a cuminsa combersacionnan cu Alto Mando conhuntamente cu Sindicato di Polis pa asina dentro di poco cuminsa cu e proyecto piloto di Bodycams. Segun estudionan haci ambos na Merca y Europa, por conclui cu bodycams ta di balor agrega pa ambos e siguridad y e integridad di e Agentenan. Di parti di Ministerio di Husticia y Asuntonan Social a investiga e parti legislativo caba, pues lo tin un base legal pa por inicia cu e proyecto aki.


text:
Dikon move mainta, merdia i anochi?
Kuminsa move mas tantu i sport ta nifika majoria biaha cu bo ta kuminsa cu un estilo di bida mas aktivo. Un desishon salu naturalmente, pero bo mester sa kuantu movimiento ta sufisiente i kon bo ta soru pa bo skohe e aktividatnan cu abo tin mester i cu bo ta keda persevera te ora e bira parti di bo estilo di bida. Pasombra asina so bo por keda disfruta di e beneficionan. I e beneficionan ta hopi.
Dikon move mainta, merdia i anochi ta tantu importante?
Bo no mester bai dor di bida manera un atleta olimpico pa bo tin beneficio di moveshon di kurpa. Si bo djog of hasi fitnes, lo 30 minuut pa dia ta sufisiente pa laga bo kurason I pulmonan funshona mihor. Muchanan tin mester di alomenos 60 minuut di moveshon pa dia. Formanan menos intensivo manera kana of traha den kura tambe ta bon pa e salu. Simplemente bisa: movemiento di kurpa regular tin hopi beneficio. Kiko ta e benficionan?
Bo ta bai sintibo mas mihor, bo ta mehora bo aparencia, bo ta bai funshona mihor, i lo bo ta mas salu!
Movimiento regular:
- Ta duna mas energia
- Ta bon pa bo balor propio
- Ta soru cu bo tin menos stress
- Ta engrandese bo resistensia fisiko
- Ta juda contra angustia i depreshon
- Ta judabo kai den sonjo i drumi bon
- Ta dunabo e oportunidat pa hasi cosnan cu otronan
- Ta hasi bo musculonan fuerte
- Ta judabo kima caloria i ta judabo baha di peso
- Ta kontrbui na perde vet di kurpa cu ta indeseabel
- Ta mantene bo peso manera e mester ta
- Ta juda contra kome hopi
- Ta kontribui na desarojo di kalidat di musculo i asina lo pone ku den deskanso lo bo bai kima mas caloria tambe
- Ta soru cu lo bo ta mas produktivo den aktividatnan
- Ta pone cu bo por logra na hasi mas trabou fisiko intensivo
- Ta engrandese bo resistensia fisiko
- Ta promove fortalesa di musculo
- Ta soru pa un mihor posishon di kurpa
- Ta drecha bo abilidat di coordinashon
- Ta juda preveni osteoporosis
- Ta redusi e risiko riba diabetis i malesa cardiovascular
- Ta juda redusi preshon i cholesterol
- Ta stabilisa e nivel di suku den sanger serka diabeticonan
- Ta redusi e risiko pa desaroja diabetis
- Ta juda alivia e dolor serka artrose
- Ta suprimi e proseso di bira bieu
- Ta bon pa e salu mental
»


text:
Den un conferencia di prensa diahuebs mainta, Minister di Asuntonan Economico, mr. Geoffrey Wever, a anuncia e inicio di e trayectorio di implementacion di e autoridad di competencia, Aruba Fair Trade Authority (AFTA).
Aruba Fair Trade Authority ta un entidad huridico cu su tarea principal pa crea un nivel di competencia husto, encarga cu implementacion y supervision di e ley di competencia. Competencia liber y sin limitacion pa tur compania na un pais ta stimula inversion y desaroyo di comercio.
Mayoria di pais desaroya rond di mundo ya tin un organo manera AFTA pa evita cu tin abuso contra e consumidor. Pa varios aña profesionalnan a conduci investigacion y a introduci un ley riba competencia cual a wordo aproba den Parlamento di Aruba na 2020. Den cuadro di e reformanan economico, implementacion di AFTA a wordo poni como prioridad.
Según e mandatario, “AFTA lo contribui na prijsnan mas barata di producto y servicio pa nos consumidornan, mas escohencia di producto y servicio, mihor servicio y producto y servicionan innovativo”.
Minister Wever a gradici directora di Departamento di Asuntonan Economico, Industria y Comercio, sra. Maria Dijkhoff-Pita, pa su dedicacion den e proyecto aki.Tambe a introduci e team di experto cu lo traha na implementacion di AFTA:
Sr. Albert Scholten, Sra. Amanda Maduro y Sra, Carondina Leijdekkers.
Minister Wever ta agredeci tambe su colega ministers cu a duna apoyo na e proyecto aki asina alocando fondonan adicional pa por implementa e Aruba Fair Trade Authority, mirando e importancia di esaki pa nos economia. Tambe ta reconoce tambe e rol importante cu Hulanda a fungi dunando Aruba un sosten financiero di 620.000 florin pa implementacion di e AFTA.
Albert Scholten ta un experto internacional riba e area di competencia y a presenta kico AFTA lo nifica pa Aruba. Señor Scholte ta subraya cu AFTA tin gran beneficio pa e consumidor, negoshinan y economia, y cu economianan chikito y habri ta beneficia di un organo manera AFTA.
Señor Scholte ta splica cu mas di 125 pais tin un autoridad di competencia y e efectonan ta positivo pa e economia di e pais. “Esaki ta un momento historico y sumamente importante pa economia di Aruba y mi ta convenci, mescos cu e expertonan cu a yuda nos, cu e Aruba Fair Trade Authority lo trece cambionan structural importante pa nos economia y pa tur ciudadano, den nan rol como consumidor. Awe e ciudadano di Pais Aruba por ta orguyoso cu Aruba ta un pais cu tambe tin un autoridad di competencia husto cu tin e consumidor na pecho”.


text:
Sa sosodé ku e kachó na momento ku e bin nobo serka bo e por ta tímido. Tin bia nan tin mal eksperensia den pasado òf nan no a keda introdusí na nada nunka lokual ku ta pone ku nan tin miedu di tur kos.
Dun’é algun dia di tempu pa e por opservá tur kos na su manera. Lag’é aklimatisá. Kos dushi di kome hopi bia ta traha manera milager. Mayoria bia djis si bo bai sinta banda di dje i lag’é kome kos dushi for di den bo man ta sufisiente pa e kustumá ku bo.
Pero tambe bo tin e kachónan koyon ku ta koyon te den nan igra…esakinan mester di nèt un tiki mas atenshon pa nan por surpasá e timides aki. E kos ku por fungi nèt kontrali ta si keda sin introdusié na kos nobo, esta si bo evitá di introdusié na kosnan nobo. Bou di preteksto bo no por saka kaya for di e kachó su kabes òf ai lag’é numa pasobra el a pasa den tantu kos kaba, ta keda sin hasi kos kuné. Esei ta piká, pasobra un yu di kachó ta hopi fleksibel i bo por hasi hopi den su formashon, ni maske su fundeshi no tabata bon.
Pensa un plan pa saka e angustia for di e kachó i bai trankil i traha di un manera gradualmente kuné. Kue pone riba bo skochi i huntu kuné bo ta wak e kosnan nobo. Hunga banda di kosnan ku ta spantoso hopi bia ta kita hopi tenshon. E arte ta pa bo buska e distansia korekto for di dje. Si e ta haña por ehèmpel na un distansia di 5 meter di un outo spantoso, i e ta trankil na un distansia di 10 meter e ora ei esaki ta e distansia ku lo bo tin ku kuminsá hunga kuné. Bo ta traha kuné te ora bo por gradua i bai na un distansia di 7 meter kuné i ora bo nota ku e no tin miedu mas bo ta bai un paso mas serka. Bo ta komprondé sí kiko mi ke splika. Pa kada be ku e logra e lokual ku bo ke logra serka dje, bo tin ku dun’é un rekompensa i dun’é rekompensa pa tur kos ku e hasi ku bo ke pa e hasi. NO korigié. Den e proseso di siña bo no ke mira niun aktitut di miedu òf strès. Si bo nota esaki, e ora ei abo komo trainer ke bai MUCHU ASELERA i bo tin ku tuma stap mas chikí. No oblig’é di hasi nada ku e no ke, si bo obligá mi di tene un kakalaka tampoko lo bo no logra nada serka mi siendo ku si bo hink’é den un pochi i nos ban wak e huntu i traha kuné kisas si lo bo por logra algu ku mi. Ora bo tin miedu bo no ta logra nada, pues krea e ambiente adekuá i bai kada be un stap mas leu. Tuma bo tempu i vigilá bon wak si bo ta mira señal di strès. Purba na minimalisá esaki. Tur lokual ku bo invertí aworakí lo bo risibí i mas ku esei despues.
©Rescueracao 2020


text:
Chan Santokhi
Chandrikapersad (Chan) Santokhi (n. 3 di febrüari 1959, Lelydorp, Sürnam) ta un politiko sürnameño i eks-komisario di polis, kende ta e di nuebe i aktual presidente di Sürnam.[1] Desde 2011 Santokhi ta lider di e Partido Reformista Progresista (VHP, na hulandes: Vooruitstrevende Hervormings Partij), ku a resulta ganadó di e elekshon parlamentario di Sürnam na 2020. Komo uniko kandidato presidensial el a keda elegi pa aklamashon dia 13 di yüli 2020 dor di e Asamblea Nashonal (parlamento) i a huramentá dia 16 di yüli.


text:
ULTIMO ORA.
BONEIRU.
BREAKINGNEWS.
PROBABLEMENTE A DETENE E DI 7 SOSPECHOSO DI KASO DRUM.
Awe marduga algu prome ku 6 am outoridatnan fuertemente arma a tene un entrada hudisial na un kasita den e bario di antriol pa ta eksakto na kaya gloria.
Aki nan e team speshal di aresto a yega piki 2 homber probablemente latino y a bai ku nan mesora.
1 di e homber nan detene su deskripshon ta kuadra bastante ku un di 7 sospechoso ku O.M. a pidi su buskeda.
Ta trata di un homber venezolano di apodo Kike y entre 25 pa 30 anja di edat ku ta midi 175 cm y tin tatuahe riba su brasa y den pechu.
Despues di e aresto a sigi un investigashon intensivo den e kasita.
Fiskal Doedens ku ta enkarga ku e kaso DRUM mes tabata presente pa kordina e investigashon.
Ainda O.M. no a papia nada di e 2 detenshon nan di awe marduga.
Unikamente a konfirma 2 detenshon.
FUENTE: AIMED AYUBI.
NOTISIA KU BO POR KONFIA.


text:
Pronóstiko di tempu pa Kòrsou i bisindario bálido te djaluna mèrdia 12:00 o.l., 12 di desèmber 2016.
Pronóstiko
Pronóstiko di tempu pa Kòrsou i bisindario bálido te djaluna mèrdia 12:00 o.l., 12 di desèmber 2016.
Kompilá: Djadumingu 11 di desèmber 2016, 11:00 o.l. (15:00 UTC)
Tempu: Por lo general parsialmente nublá ku algun áwaseru lokal. Algun di e áwaserunan aki por ta fuerte i lo kousa molèster di awa na sierto lugánan di kustumber.
Temperatura máksimo lo alkansá 30°C. i temperatura mínimo 24̊C.
Solo ta sali 06:46 i ta baha 18:12 o.l.
Bientu: For di direkshon ost i moderá te basta fuerte, forsa 4 te 5 (20 te 39 km/ora, 11 te 21 nudo). Prinsipalmente den áwaseru, de bes en kuando fuerte te posiblemente duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Durante e proksiko 24 ora kondishon atmosfériko lo ta favorabel pa desaroya algun áwaseru riba sierto parti di nos isla. Algun di e yobida nan aki lo por fuerte i por okashoná sierto molèster na e lugánan di kustumber.
Kondishon di laman: Por lo general moderá ku altura di olanan entre di 1.5 i 2.5 meter (3 te 8 pia).
Fenómeno spesial: Ningun.
Perspektiva te djamars mèrdia: Parsialmente nublá ku chèns pa un áwaseru lokal.
Meteorólogo: Thomas.
E próksimo boletin di tempu lo wòrdu publiká djadumingu 17:00 o.l. (21:00 UTC).


text:
Dreams feat. Url Isenia ‘Mi stimabo...’
Url Isenia, ta next pa Dreams! Dos siman pasá a lansa e vershon bibu di ‘Move’ feat. Dan Dan i awe ta dia pa e promoshonal di Url. Fanátikonan di Dreams ta gustando e swing di e kantantenan, esaki por nota na interes riba retnan sosial i e petishon konstante na radio. Di akuerdo ku maneho di Dreams, nan ta hasiendo pasonan konkreto. E konsepto Dreams ‘starring...’ ta moviendo bon i tin fanátikonan entusiasmá. E vershon bibu “Mi Stimabo...” di Url Isenia a keda mesklá dor di Efrem Mambi ku a dun’é e sabor di Dreams. Dia 28 di yüli benidero Dreams tin un kompromiso serio; lo presentá Qshans den frontline di e banda pa un anochi kantando tur su éksitonan. Dreams ta ketu bai den studio di grabashon ya ku tin mas piesa nobo na kaminda. Awe, fanátikonan di Url Isenia i Dreams tin otro piesa dushi pa skucha i disfrutá. Solisit’é na bo radio preferí i keda pendiente pa mas kos nobo. Por sigui Dreams riba nan página di Facebook i nan Instagram.